(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΠΒ΄

Δευτέρα 2 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή ο κ. Θ. Ρουσόπουλου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Επικρατείας με θέμα: «Ποιος είναι ο κυβερνητικός σχεδιασμός για την καταβολή από το κράτος αποζημιώσεων σε αγρότες των οικισμών Αντιφιλίππων και Παλαιοχωρίου της Περιφερειακής Ενότητας Καβάλας;», σελ.
 β) Προς τον Υπουργό Εθνικής Οικονομίας και Οικονομικών με θέμα: «Οι υστερήσεις, τα κενά και η στασιμότητα στην απορρόφηση κονδυλίων για το Π. Δ.Α.Μ. δημιουργούν απόγνωση στην Δυτική Μακεδονία», σελ.
 γ) Προς τον Υπουργό Προστασίας του Πολίτη:
 i. με θέμα: «Οι συνεχείς και αλόγιστες αποσπάσεις αστυνομικού προσωπικού δημιουργούν κενά αστυνόμευσης και αίσθημα ανασφάλειας στους πολίτες του Νομού Δράμας», σελ.
 ii. με θέμα: «Για την ενδεχόμενη μεταφορά του Ιδρύματος Αγωγής Ανηλίκων που βρίσκεται στον Βόλο σε εγκαταστάσεις της Παιδόπολης Αγριάς», σελ.
 δ) Προς την Υπουργό Εργασίας και Κοινωνικής Ασφάλισης:
 i. με θέμα: «Για τις οφειλές της εταιρείας «Βιοκαλλιεργητές Σητείας Α.Ε.» σε εργαζομένους και αγρότες», σελ.
 ii. με θέμα: «Το θεσμικό πλαίσιο επί ζητημάτων εκδικητικής απόλυσης αφήνει χωρίς προστασία εργαζομένους με σοβαρά ζητήματα υγείας», σελ.
 iii. με θέμα: «Να μπορούν οι νέοι πτυχιούχοι που παρακολουθούν μεταπτυχιακές σπουδές να εγγράφονται στα Μητρώα Ανέργων της Δημόσιας Υπηρεσίας Απασχόλησης (ΔΥΠΑ)», σελ.
 ε) Προς τον Υπουργό Εσωτερικών με θέμα: «Να αντιμετωπιστούν άμεσα τα σοβαρά προβλήματα του Γυμνασίου - Λυκείου Πόμπιας Φαιστού Ηρακλείου Κρήτης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:
 i. Οι Υπουργοί Περιβάλλοντος και Ενέργειας, Εθνικής Οικονομίας και Οικονομικών, Εξωτερικών, Εσωτερικών, Υγείας, Υποδομών και Μεταφορών, Ανάπτυξης και Αγροτικής Ανάπτυξης και Τροφίμων κατέθεσαν στις 30-8-2024 σχέδιο νόμου «Κύρωση του Πρωτοκόλλου για τη στρατηγική περιβαλλοντική εκτίμηση για την Ευρώπη ?για την εκτίμηση των περιβαλλοντικών επιπτώσεων σε διασυνοριακό πλαίσιο?, που κυρώθηκε με τον ν.2540/1997», σελ.
 ii. Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Παιδείας Θρησκευμάτων και Αθλητισμού, Υγείας, Περιβάλλοντος και Ενέργειας, Ανάπτυξης Εργασίας και Κοινωνικής Ασφάλισης, Κοινωνικής Συνοχής και Οικογένειας, Ψηφιακής Διακυβέρνησης και Επικρατείας καθώς και οι Αναπληρωτές Υπουργοί Εθνικής Οικονομίας και Οικονομικών και Υγείας κατέθεσαν στις 30 Οκτωβρίου 2024 σχέδιο νόμου: «Παρεμβάσεις στον Κώδικα Πολιτικής Δικονομίας στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Ποινικής Δικονομίας σε εναρμόνιση με την ενοποίηση του πρώτου βαθμού δικαιοδοσίας με τον ν.5108/ 2024-Διατάξεις για τη δικαστική αστυνομία», σελ.

ΟΜΙΛΗΤΕΣ

Α. Επί διαδικαστικού θέματος:
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΒΕΤΤΑ Κ. , σελ.
 ΒΟΡΙΔΗΣ Μ. , σελ.
 ΗΛΙΟΠΟΥΛΟΣ Α. , σελ.
 ΚΑΡΑΓΚΟΥΝΗΣ Κ. , σελ.
 ΜΕΤΑΞΑΣ Κ. , σελ.
 ΝΙΚΟΛΑΪΔΗΣ Α. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΠΑΠΑΘΑΝΑΣΗΣ Ν. , σελ.
 ΣΠΑΝΑΚΗΣ Β. , σελ.
 ΣΥΝΤΥΧΑΚΗΣ Ε. , σελ.
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΒ΄

Δευτέρα 2 Σεπτεμβρίου 2024

Αθήνα, σήμερα στις 2 Σεπτεμβρίου 2024, ημέρα Δευτέρα και ώρα 15.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση. Μετά τις ολιγοήμερες θερινές διακοπές ευχόμαστε σε όλους καλή δύναμη στο συνολικό έργο -όχι μόνο το κοινοβουλευτικό- των υποχρεώσεών σας και πάντα με υγεία.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα ενημερώνει το Σώμα ότι κατά τη σημερινή συνεδρίαση στις 2 Σεπτεμβρίου 2024 οι επίκαιρες ερωτήσεις που θα συζητηθούν είναι οι εξής: Η υπ’ αριθμόν 1322/27-8-2024 επίκαιρη ερώτηση που θα απαντηθεί από τον Υπουργό Επικρατείας κ. Μαυρουδή Βορίδη, η υπ’ αριθμόν 1325/27-8-2024 επίκαιρη ερώτηση που θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση, η υπ’ αριθμόν 1324/27-8-2024 επίκαιρη ερώτηση που θα απαντηθεί από τον Υφυπουργό Εσωτερικών κ. Βασίλειο - Πέτρο Σπανάκη, η υπ’ αριθμόν 1321/27-8-2024 και η 1332/27-8-2024 επίκαιρες ερωτήσεις που θα απαντηθούν από τον Υφυπουργό Προστασίας του Πολίτη κ. Αντρέα Νικολακόπουλο, η υπ’ αριθμόν 1323/27-8-2024 και η 1326/27-8-2024 επίκαιρες ερωτήσεις και η υπ’ αριθμόν 4057/1-4-2024 ερώτηση, κατ’ άρθρο 130 παράγραφος 5 του Κανονισμού της Βουλής, που θα απαντηθούν από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Μετά από αυτά προχωρούμε στην ήδη ανακοινωθείσα πρώτη για σήμερα επίκαιρη ερώτηση, την πέμπτη με αριθμό 1322/27-8-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κινήμα Αλλαγής» κ. Αναστασίου Νικολαΐδη προς τον Υπουργό Επικρατείας με θέμα: «Ποιος είναι ο κυβερνητικός σχεδιασμός για την καταβολή από το κράτος αποζημιώσεων σε αγρότες των οικισμών Αντιφιλίππων και Παλαιοχωρίου της Περιφερειακής Ενότητας Καβάλας;».

Ορίστε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, ευχαριστώ για την παρουσία σας. Το ιστορικό της υπόθεσης έχει ως εξής: Στις 6 Ιουνίου του 2024 κατέθεσα ερώτηση προς τον Υπουργό Κλιματικής Κρίσης και Πολιτικής Προστασίας, τον Υπουργό Αγροτικής Ανάπτυξης και Τροφίμων και τον Υπουργό Εθνικής Οικονομίας και Οικονομικών, με θέμα: «Επιτακτική ανάγκη για την καταβολή από το κράτος των αποζημιώσεων σε αγρότες των οικισμών Αντιφιλίππων και Παλαιοχωρίου της Περιφερειακής Ενότητας Καβάλας».

Κύριε Υπουργέ, όπως γνωρίζετε, στις 16 Ιουλίου του 2022 αεροσκάφος τύπου «ΑΝΤΟΝΟΦ», το οποίο μετέφερε φορτίο με τόνους πυρομαχικών, κατέπεσε στην περιοχή Αντιφιλίππων της Περιφερειακής Ενότητας Καβάλας, προκαλώντας ζημιές σε καλλιέργειες αγροτών.

Στις 3-7-2024 το Υπουργείο Εθνικής Οικονομίας και Οικονομικών, μας γνωρίζει ότι θα απαντήσουν επί των ειδικότερων θεμάτων που τίθενται, το Υπουργείο Κλιματικής Κρίσης και Κλιματικής Αλλαγής, το Υπουργείο Πολιτικής Προστασίας και το Υπουργείο Αγροτικής Ανάπτυξης και Τροφίμων που είναι και συνερωτώμενα της παρούσης.

Στις 13 Ιουνίου του 2024 το Υπουργείο Κλιματικής Κρίσης και Πολιτικής Προστασίας, μας γνωρίζει ότι είναι αναρμόδιο. Στις 8-8-2024 το Υπουργείο Αγροτικής Ανάπτυξης και Τροφίμων, μας γνωρίζει ότι είναι αναρμόδιο. Στις 27 Αυγούστου του 2024 επανέρχομαι με επίκαιρη ερώτηση, σε εσάς κύριε Υπουργέ, για να πάρουμε μία απάντηση στο τι θα γίνει. Στις 30-8-2024, προχθές, ο κ. Νίκος Παναγιωτόπουλος -συνάδελφός σας Υπουργός της Κυβέρνησης Νέας Δημοκρατίας- εκδίδει δελτίο Τύπου, όπου αναφέρει ότι οριστική λύση δρομολογείται στην υπόθεση αποζημιώσεων των αγροτών του Δήμου Παγγαίου.

Κύριε Υπουργέ, θέλω να σταθώ στο γεγονός ότι χρειάστηκαν δύο ολόκληρα χρόνια, για να δοθεί λύση στο πρόβλημα. Μάλιστα, πολύ αμφιβάλλω, αν θα φτάναμε σε αυτό το σημείο, εφόσον δεν επέμενα μετά από την ερώτηση μου στα τρία αρμόδια Υπουργεία, σε επίκαιρη ερώτηση που κατέθεσα σε εσάς, ώστε να βρεθεί λύση. Έπρεπε, δηλαδή, το θέμα της καταβολής των συγκεκριμένων αποζημιώσεων να φτάσει στο Μέγαρο Μαξίμου και προσωπικά σε εσάς, για να υπάρξει ο αναγκαίος συντονισμός μεταξύ των αρμόδιων Υπουργείων.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ο Υπουργός κ. Βορίδης έχει τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κύριε συνάδελφε.

Πράγματι, τα πραγματικά περιστατικά είναι έτσι όπως τα εκθέσατε και η αλήθεια είναι ότι στη συγκεκριμένη περίπτωση υπήρχε ένα ζήτημα, το οποίο δεν ήταν, ας το πω, ασύνηθες για τα θέματα των αγροτικών αποζημιώσεων. Γιατί από τη μια μεριά, το Υπουργείο Αγροτικής Ανάπτυξης είναι συνηθισμένο και έχει τα χρηματοδοτικά εργαλεία και τους μηχανισμούς να καλύπτει καταστροφές ή ζημίες που παθαίνουν τα αγροτικά προϊόντα, αλλά μέσα στο πλαίσιο, κυρίως, το αποζημιωτικό του ΕΛΓΑ και από την άλλη μεριά, η κρατική αρωγή -δηλαδή το Υπουργείο Πολιτικής Προστασίας- κατ’ εξαίρεση και μόνο και πολύ σπανίως καλύπτει αγροτικές ζημιές. Άρα, εδώ πράγματι υπήρξε ένα κενό για το πώς πρόκειται να καλυφθεί αυτό.

Εν πάση περιπτώσει, θέλω να ευχαριστήσω θερμά τους συναδέλφους μου του Νομού Καβάλας της Νέας Δημοκρατίας, γιατί με επανειλημμένες παραστάσεις τους έχουν αναδείξει το ζήτημα αυτό και αναφέρομαι βέβαια και στον κ. Παναγιωτόπουλο και στον κ. Πασχαλίδη και στον παριστάμενο κ. Λαζαρίδη και στην κ. Δεληκάρη, αλλά και σε εσάς βεβαίως, όπου από όμορο νομό επιλέξατε να θέσετε το θέμα αυτό.

Ποια είναι τώρα η λύση, γιατί νομίζω ότι αυτό είναι που ενδιαφέρει τους ανθρώπους, τα υπόλοιπα, εν πάση περιπτώσει, μπορούμε να τα συζητάμε, αλλά νομίζω το ενδιαφέρον είναι εδώ. Με δεδομένο, λοιπόν, ότι έχουν γίνει αυτά που έχουν γίνει και στην πραγματικότητα εδώ πρέπει να αντιμετωπίσουμε από τη μια μεριά καταστροφή της παραγωγής λόγω της πρόσκρουσης του αεροπλάνου και από την άλλη μεριά απώλεια παραγωγής λόγω της δέσμευσης της ευρύτερης περιοχής. Στο πλαίσιο του περιορισμού που έπρεπε να επιβάλει το Υπουργείο Εθνικής Άμυνας και για τη διερεύνηση του ατυχήματος, αλλά και για λόγους ασφαλείας, το Υπουργείο Αγροτικής Ανάπτυξης θα κάνει τα εξής:

Θα αντλήσει τα απαραίτητα στοιχεία από τον ΟΠΕΚΕΠΕ, δηλαδή τη δηλωθείσα έκταση, το είδος της καλλιέργειας και την ποικιλία και θα συντάξει έναν κατάλογο των εν δυνάμει δικαιούχων παραγωγών.

Εν συνεχεία και βάσει αυτών, λαμβάνοντας υπ’ όψιν την ασφαλιζόμενη αξία των προϊόντων, όπως αυτή όμως καθορίζεται από τον ΕΛΓΑ και τον κατάλογο του ΕΛΓΑ, το Υπουργείο Αγροτικής Ανάπτυξης θα συντάξει πρόταση αποζημίωσης με κανόνες ανάλογους με αυτούς που ισχύουν για την ενίσχυση των ζημιών της φυτικής παραγωγής σε περίπτωση απρόβλεπτων γεγονότων, δηλαδή ουσιαστικά το μοντέλο το οποίο χρησιμοποιούμε για τον υπολογισμό στις κρατικές οικονομικές ενισχύσεις.

Εν τέλει, το Υπουργείο Αγροτικής Ανάπτυξης θα εισηγηθεί την ανωτέρω πρότασή του στην Κυβερνητική Επιτροπή Κρατικής Αρωγής, η οποία και θα υποβάλει σχετικό αίτημα προς έγκριση της ενίσχυσης στο Υπουργείο Οικονομικών.

Θα το παρακολουθώ και προσωπικά, μιας και είχατε την καλοσύνη να το θέσετε και υπ’ όψιν μου το ζήτημα αυτό, ώστε αυτή η διαδικασία να είναι ταχεία γιατί έχει βραδύνει, μέχρι να βρεθεί η λύση και να αποζημιωθούν οι παραγωγοί, σύμφωνα με τη διαδικασία την οποία σας είπα.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Η συγκεκριμένη περίπτωση, κύριε Υπουργέ, ελπίζω να λειτουργήσει ως παράδειγμα για να ασχολούνται τα αρμόδια υπουργεία πιο άμεσα και με μεγαλύτερο ενδιαφέρον για τα προβλήματα που υπάρχουν ειδικά στην επαρχία της πατρίδας μας.

Οι συμπολίτες μας και στην Καβάλα αλλά και στη Δράμα, την εκλογική περιφέρεια όπου εκλέγομαι, έχουν ανάγκη να νιώθουν με πράξεις πως η πολιτεία βρίσκεται δίπλα τους και τους στηρίζει, κάτι που δεν το βλέπει σήμερα.

Ευχαριστήσατε Βουλευτές της Καβάλας. Αν άφηνα το θέμα στην ερώτηση προς τα τρία υπουργεία, να ξέρετε δεν θα ερχόταν προς επίλυση το θέμα. Εσείς προσωπικά το κινήσατε και το γνωρίζετε πάρα πολύ καλά. Συμφωνώ ότι βοήθησαν και οι Βουλευτές της Νέας Δημοκρατίας, αλλά θα έπρεπε να το πράξουν νωρίτερα.

Κύριε Υπουργέ, θέλω να σας ευχαριστήσω για μία ακόμη φορά που με την παρέμβασή σας δίνεται λύση στο πρόβλημα, ένα πρόβλημα, όμως, για το οποίο οι αγρότες της περιοχής θα πρέπει να ξέρουν πότε θα αποζημιωθούν, ημερομηνία. Δεσμευτήκατε ότι θα γίνουν όσο πιο γρήγορα γίνεται οι αποζημιώσεις. Πότε; Δώστε μία ημερομηνία.

Να είστε σίγουρος ότι και εγώ θα είμαι εδώ για να παρακολουθώ μαζί και με τον φίλο και συνάδελφο από την Καβάλα, τον κ. Λαζαρίδη, θα είμαστε εδώ για το καλό του τόπου μας, πέρα από χρώματα, πέρα από κόμματα, το έχουμε αποδείξει.

Από την πλευρά μου ως Βουλευτής του ΠΑΣΟΚ και ως ΠΑΣΟΚ συνεχίζουμε στην ίδια κατεύθυνση, ασκώντας αξιόπιστη και υπεύθυνη αντιπολίτευση, ώστε να αναδεικνύουμε τα προβλήματα των πολιτών και να ασκούμε πίεση με κάθε τρόπο, ώστε να έρχεται η λύση μέσα από την εξεύρεσή της.

Σας ευχαριστώ, κύριε Υπουργέ, και θα θέλαμε να στηρίξετε την περιφέρειά μας, την Περιφέρεια της Ανατολικής Μακεδονίας και Θράκης, γιατί φαντάζομαι και εσείς θα παρευρεθείτε τώρα στη Διεθνή Έκθεση Θεσσαλονίκης, ίσως να είσαστε και εσείς μέσα στα κλιμάκια που θα επισκεφτούν όλη την Κεντρική Μακεδονία και όλη την Ανατολική Μακεδονία, που το κάνετε χρόνια τώρα, που παρουσιάζετε έργα, όπως το γήπεδο του Άρη, το γήπεδο του ΠΑΟΚ, τον οδικό άξονα Δράμας-Καβάλας, κάθε χρόνο τα ίδια και τα ίδια.

Ευχόμαστε του χρόνου που θα έρθετε να εγκαινιάζετε έργα, όχι να τάζετε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας.

Δεν θα δευτερολογήσετε.

Οπότε, να κάνω κάποιες ανακοινώσεις προς το Σώμα.

Οι Υπουργοί Περιβάλλοντος και Ενέργειας, Εθνικής Οικονομίας και Οικονομικών, Εξωτερικών, Εσωτερικών, Υγείας, Υποδομών και Μεταφορών, Ανάπτυξης και Αγροτικής Ανάπτυξης και Τροφίμων κατέθεσαν στις 30-8-2024 σχέδιο νόμου: «Κύρωση του Πρωτοκόλλου για τη στρατηγική περιβαλλοντική εκτίμηση για την Ευρώπη “για την εκτίμηση των περιβαλλοντικών επιπτώσεων σε διασυνοριακό πλαίσιο”, που κυρώθηκε με τον ν.2540/1997».

Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Παιδείας Θρησκευμάτων και Αθλητισμού, Υγείας, Περιβάλλοντος και Ενέργειας, Ανάπτυξης Εργασίας και Κοινωνικής Ασφάλισης, Κοινωνικής Συνοχής και Οικογένειας, Ψηφιακής Διακυβέρνησης και Επικρατείας καθώς και οι Αναπληρωτές Υπουργοί Εθνικής Οικονομίας και Οικονομικών και Υγείας κατέθεσαν στις 30 Οκτωβρίου 2024 σχέδιο νόμου: «Παρεμβάσεις στον Κώδικα Πολιτικής Δικονομίας στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Ποινικής Δικονομίας σε εναρμόνιση με την ενοποίηση του πρώτου βαθμού δικαιοδοσίας με τον ν.5108/ 2024-Διατάξεις για τη δικαστική αστυνομία».

Παραπέμπονται στις αρμόδιες Διαρκείς Επιτροπές.

Ο Βουλευτής της Νέας Δημοκρατίας ο κ. Θεόδωρος Ρουσόπουλος ζητεί ολιγοήμερη άδεια απουσίας στο εξωτερικό. Επίσης ο Βουλευτής της Νέας Δημοκρατίας κ. Χάρης Θεοχάρης ζητεί ολιγοήμερη άδεια απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τις ζητηθείσες άδειες.

Προχωρoύμε στη δεύτερη για σήμερα επίκαιρη ερώτηση. Είναι η πρώτη με αριθμό 1325/27-8-2024 επίκαιρη ερώτηση πρώτου κύκλου της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Εθνικής Οικονομίας και Οικονομικώνμε θέμα: «Οι υστερήσεις, τα κενά και η στασιμότητα στην απορρόφηση κονδυλίων για το ΠΔΑΜ δημιουργούν απόγνωση στη δυτική Μακεδονία».

Στην ερώτηση αυτή, όπως προείπα, θα απαντήσει ο Αναπληρωτής Υπουργός Εθνικής Οικονομίας και Οικονομικών ο κ. Νικόλαος Παπαθανάσης.

Τον λόγο τώρα έχει για την πρωτολογία της η Βουλευτής κ. Καλλιόπη Βέττα για την πρωτολογία της.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριε Υπουργέ, αυτές τις μέρες κλείνουμε πέντε χρόνια από την αιφνίδια εξαγγελία του Πρωθυπουργού από το Βήμα του ΟΗΕ για το κλείσιμο των λιγνιτικών μονάδων και ήταν μία απόφαση που έγινε χωρίς καμμία συζήτηση, χωρίς καμμία διαβούλευση, χωρίς τη γνώμη της τοπικής κοινωνίας και βέβαια χωρίς να έχει τη μέριμνα για την ενεργειακή αυτάρκεια της χώρας, για το ενεργειακό κόστος και βέβαια για την ήπια μετάβαση των περιοχών που πλήττονται άμεσα όπως είναι η δυτική Μακεδονία.

Οι πολίτες λοιπόν της δυτικής Μακεδονίας -αυτή η περιοχή που σήκωσε όλο το βάρος τα προηγούμενα χρόνια και το ενεργειακό φορτίο της χώρας- υφίστανται τις αρνητικότατες συνέπειες αυτής της απόφασης σε όλους τους τομείς, στον κοινωνικό τομέα, στον οικονομικό, στον περιβαλλοντικό, στο δημογραφικό και έχουμε μία τεράστια υποχώρηση σε όλους τους ποιοτικούς και ποσοτικούς δείκτες της περιοχής.

Πού βρισκόμαστε λοιπόν σήμερα; Το Πρόγραμμα Δίκαιης Αναπτυξιακής Μετάβασης δεν έχει να παρουσιάσει κανένα αποτέλεσμα σε αυτούς τους τομείς που εσείς διακηρύξατε. Και τι εννοώ; Εννοώ στην ενίσχυση της επιχειρηματικότητας, την αναπροσαρμογή χρήσεων γης, κυκλικής οικονομίας -είναι δικά σας αυτά- της δίκαιης εργασιακής μετάβασης, των ολοκληρωμένων παρεμβάσεων μικρής κλίμακας, της τεχνικής βοήθειας κ.λπ.. Δηλαδή σε κανέναν μα κανέναν από τους πυλώνες του προγράμματος δεν υπάρχει καμμία συγκεκριμένη εξέλιξη, που να δημιουργεί μια προοπτική για την περιφέρειά μας και για τους πολίτες της περιφέρειάς μας.

Δεν υπάρχει επίσης καμμιά ευδιάκριτη πρόοδος στην απορρόφηση των πόρων του μηχανισμού δίκαιης μετάβασης. Δεν έχει αξιοποιηθεί καθόλου ή ελάχιστα έχει αξιοποιηθεί το Ταμείο Δίκαιης Μετάβασης «InvestEU», η Ευρωπαϊκή Τράπεζα Επενδύσεων, με την απορροφητικότητα, όπου υπάρχει αυτή, να είναι απελπιστικά χαμηλή και να μη δημιουργεί καμμία προστιθέμενη αξία για την περιοχή.

Και πώς να γίνει αυτό, κύριε Υπουργέ, όταν οι εντάξεις έργων στο Ταμείο Δίκαιης Μετάβασης είναι μόλις 14%; Αυτό δείχνουν τα στοιχεία σας. Πώς να γίνει αυτό, όταν ο σχεδιασμός για χαμηλότοκα επενδυτικά δάνεια έμεινε στα χαρτιά, όταν έχουν χαθεί χιλιάδες θέσεις εργασίας; Μόνο το Πανεπιστήμιο Δυτικής Μακεδονίας λέει ότι θα χαθούν πάνω από είκοσι τέσσερις χιλιάδες έμμεσες και άμεσες θέσεις εργασίας. Ο δικός σας σχεδιασμός ήταν για έξι χιλιάδες και τελικά πέσατε στις τρεις χιλιάδες θέσεις εργασίας.

Πώς να γίνει αυτό, όταν τα προγράμματα για τις επιχειρήσεις προκηρύχθηκαν με καθυστέρηση τριών ετών; Αυτό υποτίθεται εξαγγέλθηκε το 2021, έτσι μας είχατε πει.

Πώς να γίνει αυτό, όταν δεν υπάρχει καμμία πρόοδος στον τομέα των μεγάλων ιδιωτικών επενδύσεων -τίποτα στην περιοχή μας- καμμία, επίσης, πρόοδο στον πυλώνα για τις δημόσιες επενδύσεις ούτε μέριμνα για ολοκλήρωση της συμφωνίας με την Ευρωπαϊκή Τράπεζα Επενδύσεων, που θα έδινε τη δυνατότητα να χρηματοδοτηθούν δημόσια έργα, υποδομές, αρδευτικά, συγκοινωνιακά κ.λπ.. Από το 1 δισεκατομμύριο που λέγατε δόθηκαν για πρόσκληση 63 εκατομμύρια μόνο.

Επίσης, δεν υπήρξε καμμία μέριμνα για τις αποκαταστάσεις εδαφών, ορυχείων, για την ολοκλήρωση της τηλεθέρμανσης. Η τηλεθέρμανση είναι στον αέρα αυτή τη στιγμή. Η ΔΕΗ έκοψε την παροχή στη ΔΕΤΗΠ, στην επιχείρηση τηλεθέρμανσης στην Πτολεμαΐδα.

Τέλος, σε κανένα νομοσχέδιο δεν υπάρχει η ρήτρα απολιγνιτοποίησης που υποτίθεται ότι θα έδινε κάποια προνόμια στην περιοχή.

Εν κατακλείδι, αν εξαιρέσουμε δράσεις απομακρυσμένης επιμόρφωσης και κατάρτισης με βραχυπρόθεσμο ορίζοντα -και να πω εδώ ότι αυτά τα προγράμματα είναι χωρίς συγκεκριμένη κατεύθυνση για την επόμενη παραγωγική δραστηριότητα της περιοχής- δεν έχει πραγματοποιηθεί με όρους πραγματικής οικονομίας, εκτός από αυτά που σας είπα, κανένα μεγάλο έργο στη δυτική Μακεδονία.

Σας ρωτάμε, λοιπόν, συγκεκριμένα να δούμε που βρισκόμαστε σήμερα, σε ποιον βαθμό δηλαδή έχουν αξιοποιηθεί τα χρηματοδοτικά εργαλεία για τους στόχους του Προγράμματος Δίκαιης Αναπτυξιακής Μετάβασης και ποιος είναι ο βαθμός απορροφητικότητας.

Επίσης, θα θέλαμε να απαντήσετε σε κάτι που μας ρωτούν με αγωνία οι πολίτες της δυτικής Μακεδονίας και της Κοζάνης, να μας αποδείξετε πέντε χρόνια μετά την εξαγγελία, κύριε Υπουργέ, ένα έργο, μία υποδομή που δημιουργήθηκε σε αυτά τα πέντε χρόνια που δημιουργεί μία θέση εργασίας. Καμμία! Τίποτα απολύτως! Θέλουμε να μας πείτε αν υπάρχει μια τέτοια υποδομή και ένα τέτοιο έργο. Διότι, επιτέλους, πρέπει κάποτε να σταματήσετε να οραματίζεστε, να εξαγγέλλετε και να μας απαντήσετε ποιο είναι το πραγματικό, ποιο είναι το μετρήσιμο αποτέλεσμα για την οικονομία, την κοινωνία της περιοχής αυτά τα πέντε χρόνια μετά την εξαγγελία της βίαιης απολιγνιτοποίησης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο και εσείς με άνεση για την πρωτολογία σας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Εγώ αντιλαμβάνομαι το γνήσιο και ουσιαστικό ενδιαφέρον της κ. Βέττα για την περιοχή -άλλωστε, κατάγεται από εκεί- και νομίζω ότι έχει αξία με αυτές τις επίκαιρες ερωτήσεις που έρχονται κατά διαστήματα -γιατί έχει συζητηθεί ξανά εδώ η εξέλιξη του προγράμματος για τη δυτική Μακεδονία- να επικαιροποιούμε -αν θέλετε- και την πορεία των εξελίξεων, των προτάσεων και γενικά, την πρόοδο του προγράμματος.

Πριν, όμως, ξεκινήσω, θα ήθελα να πω ότι το 2019, ο Πρωθυπουργός, ο μόνος ο οποίος αναγνώρισε ένα πρόβλημα το οποίο δεν είχε ξεκινήσει τότε, αλλά είχε διατρέξει, θα έλεγα, τουλάχιστον μια δεκαετία. Αναγνώρισε ένα ουσιαστικό πρόβλημα και για πρώτη φορά εστράφη η προσοχή της πολιτείας σε ένα πρόβλημα το οποίο κατ’ ουσίαν αναζητούσε κάποιες δράσεις.

Και αυτό έγινε σε μια καλή στιγμή, θα έλεγα, διότι τη στιγμή εκείνη, την ώρα που αναγνώρισε δηλαδή από το βήμα των Ηνωμένων Εθνών το πρόβλημα της απολιγνιτοποίησης, βρισκόμασταν σε μια διαδικασία διαπραγμάτευσης για το ΕΣΠΑ και βεβαίως, αυτό μας έδωσε τη δυνατότητα να μπούμε πρώτοι, ως χώρα -προσέξτε, πρώτοι, ως χώρα- στην Ευρώπη να διεκδικήσουμε πόρους για αυτό το οποίο λέγεται «απολιγνιτοποίηση».

Ήμασταν, λοιπόν, η πρώτη χώρα στην Ευρώπη και ήμασταν και η πρώτη χώρα που πήρε την έγκριση για ένα τέτοιο πρόγραμμα στην Ευρώπη.

Επομένως, θα ήθελα να απαντήσω ότι η Νέα Δημοκρατία και ο Κυριάκος Μητσοτάκης από την πρώτη στιγμή αναγνώρισαν την ύπαρξη αυτού του προβλήματος.

Θα ήθελα δε να θυμίσω στην κ. Βέττα ότι κατά τη διακυβέρνηση του ΣΥΡΙΖΑ από το 2015 έως το 2019, για την ιστορική, αν θέλετε, καταγραφή των γεγονότων, μειώθηκε κατά 50% η παραγωγή των λιγνιτικών μονάδων στην περιοχή.

Καταθέτω στη Βουλή τον πίνακα, για να διαπιστώσει και η ίδια ότι η κυβέρνηση του ΣΥΡΙΖΑ ποτέ δεν έπραξε κάτι για ένα φαινόμενο που κατ’ ουσίαν στην πλειοψηφία του είχε μειωθεί στο 50%. Γιατί εμείς παραλάβαμε κάτι ως το 62%. Το 50% είχε μειωθεί κατά τη διακυβέρνηση του ΣΥΡΙΖΑ. Το καταθέτω στη Βουλή.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, καταθέτω, για να μπορέσετε ίσως να δείτε, ότι όχι μόνο δεν ενδιαφέρθηκε να ξεκινήσει κάποιο πρόγραμμα, αλλά το μόνο που έκανε δύο μήνες πριν από τις εκλογές του 2019 ήταν ότι υπέγραψε μια υπουργική απόφαση ο κ. Φάμελλος, που κατ’ ουσίαν έδινε πόρους, χωρίς ποτέ να υλοποιηθεί όμως αυτό.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ναι, το Πρόγραμμα της Δίκαιης Αναπτυξιακής Μετάβασης είναι το πρώτο πρόγραμμα στην Ευρώπη. Και είναι ένα πρόγραμμα το οποίο δεν έχει «ουρές» από το προηγούμενο ΕΣΠΑ, κυρία Βέττα. Είναι ένα νέο πρόγραμμα 1,6 δισεκατομμυρίου ευρώ, το οποίο «τρέχει» με τέτοιους ρυθμούς που έχει σχεδόν ξεπεράσει και την πορεία του προγράμματος 2021-2027. Ενώ δηλαδή εγκρίθηκε το 2022 -γιατί τότε ενεκρίθησαν τα προγράμματα ΕΣΠΑ- βρίσκεται σε μία πολύ σημαντική εξέλιξη.

Θα ήθελα να σας πω ότι μέσα σε αυτούς τους είκοσι δύο μήνες το πρόγραμμα αυτό έχει εξειδικεύσει τριάντα μία δράσεις συνολικού προϋπολογισμού 883 εκατομμυρίων ευρώ, ήτοι το 54,3% του προγράμματος. Προσέξτε: Το 54,3%! Ούτε το νέο ΕΣΠΑ δεν έχει φτάσει στο 54,3%, ενώ ξεκίνησε μαζί με το ΕΣΠΑ το συγκεκριμένο αυτό Πρόγραμμα για τη Δίκαιη Αναπτυξιακή Μετάβαση.

Έχουν εκδοθεί τριάντα προσκλήσεις συνολικού προϋπολογισμού 744 εκατομμυρίων ευρώ, ήτοι το 45,7% του προγράμματος. Έχουν ενταχθεί τριάντα τέσσερα έργα συνολικού προϋπολογισμού 268 εκατομμυρίων ευρώ. Και έχουν αναληφθεί ήδη νομικές δεσμεύσεις 100 εκατομμυρίων ευρώ.

Είναι ένα πρόγραμμα για το οποίο, πέραν των προσκλήσεων -όσον αφορά αυτό που αναφέρατε, προφανώς αναφέρεστε στα επιμελητήρια-, βρίσκονται σε εξέλιξη οι αξιολογήσεις για μικρές και πολύ μικρές επιχειρήσεις για το καθεστώς του de minimis 50 εκατομμυρίων ευρώ -στη δευτερολογία μου θα σας δώσω και κάποια πιο αναλυτικά στοιχεία-, 130 εκατομμύρια ευρώ για τις μικρομεσαίες επιχειρήσεις και 150 εκατομμύρια ευρώ για τις μεγάλες επιχειρήσεις.

Μέχρι τώρα, αυτή τη στιγμή που μιλάμε, διαφαίνεται ότι πάνω από τέσσερις χιλιάδες θέσεις εργασίας θα δημιουργηθούν μόνο απ’ αυτή τη δράση, δηλαδή από τα προγράμματα τα οποία «τρέχουν» και τα οποία βρίσκονται σε αξιολόγηση, με τα ιδιαίτερα χαρακτηριστικά της αλλαγής του παραγωγικού μοντέλου, δηλαδή νέες δράσεις, νέες επιχειρήσεις, βιώσιμη ανάπτυξη. Διότι ακριβώς αυτός ήταν ο αρχικός σχεδιασμός και η στόχευση του προγράμματός μας, να αλλάξουμε το παραγωγικό μοντέλο, να δημιουργήσουμε νέες θέσεις εργασίας, για να μπορούν οι κάτοικοι και οι συμπολίτες μας της δυτικής Μακεδονίας να μείνουν εκεί που έχουν γεννηθεί και εκεί που θέλουν να δημιουργήσουν τις οικογένειές τους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κυρία Βέττα, έχετε τον λόγο για τη δευτερολογία σας.

**ΚΑΛΛΙΟΠΗ ΒΕΤΤΑ:** Κύριε Υπουργέ, κάνετε αυτό που ουσιαστικά εκτιμούσα ότι θα κάνετε, αυτό δηλαδή που κάνει η Νέα Δημοκρατία σαν Κυβέρνηση εδώ και πέντε χρόνια, δηλαδή μια βροχή δισεκατομμυρίων που πέφτουν στην περιοχή μας, έργων που υποτίθεται θα γίνουν, αλλά μια διαφορετική πραγματικότητα που δυστυχώς τη βιώνουμε εμείς εκεί. Και αυτή η πραγματικότητα και αυτά που κάνετε συνοψίζονται στο απόλυτο μηδέν. Απόλυτο μηδέν! Μόνο εξαγγελίες και προσκλήσεις.

Ποια είναι η πραγματικότητα; Για να δούμε ποια είναι πραγματικότητα. Η Περιφέρεια Δυτικής Μακεδονίας, κύριε Υπουργέ, λόγω της απόφασής σας είχε τη μεγαλύτερη μείωση του ΑΕΠ από το ’20 έως το ’22 στην Ευρώπη. Έχει το μεγαλύτερο ποσοστό μείωσης του πληθυσμού. Έχει κλείσιμο εκπαιδευτικών δομών και τμημάτων. Ο αγροτικός τομέας χειμάζεται στην κυριολεξία. Οι υποδομές καταρρέουν, χωρίς να δημιουργούνται καινούργιες. Οι προοπτικές όλο και πιο δυσοίωνες.

Η ανεργία αυξάνεται. Είμαστε η πρώτη περιοχή, η πρώτη περιφέρεια -από τις πρώτες, να πω καλύτερα, για να είμαι αντικειμενική- στις θέσεις ανεργίας στους νέους στις περιφέρειες της Ευρωπαϊκής Ένωσης. Η περιοχή, από την άλλη, έχει αλλοιωθεί από τα μεγάλα συμφέροντα των ΑΠΕ, όπου δημιουργούνται τεράστιες εκτάσεις φωτοβολταϊκών. Είπαμε πάλι -για να μη μας πείτε κάτι διαφορετικό- ότι είμαστε υπέρ των ΑΠΕ, αλλά όχι με αυτόν τον τρόπο, χωρίς ειδικό χωροταξικό, αλλά χωρίς να είναι σε βάρος των δραστηριοτήτων των κατοίκων, χωρίς να είναι σε βάρος του περιβάλλοντος.

Έχουμε, λοιπόν, μια τεράστια αλλοίωση με τα συμφέροντα αυτά των ΑΠΕ, του φυσικού αερίου που εξαπλώνονται άναρχα στην περιοχή. Η τηλεθέρμανση, όπως σας είπα, βρίσκεται σε περιδίνηση.

Έχουμε βέβαια και κάτι άλλο από εσάς. Έχουμε μια τεράστια διαφήμιση για το Πρόγραμμα Δίκαιης Αναπτυξιακής Μετάβασης. Έχετε καταβάλει, δηλαδή, σε υπηρεσίες διαφήμισης και μάρκετινγκ για τη δημοσιότητα του Προγράμματος Δίκαιης Αναπτυξιακής Μετάβασης 5.200.000 ευρώ, ενώ παράλληλα έχουν καταβληθεί σε υπηρεσίες παροχής συμβούλων 7.258.000 ευρώ. Εδώ έχω τα στοιχεία που πήρα από τη «Διαύγεια» και από την Πλατφόρμα Δημοσίων Συμβάσεων, όπου τι λέει; Είναι μόνο προσκλήσεις, τίποτε άλλο. Συμβασιοποιημένα έργα είναι μόνο δύο, μόνο αυτά που σας ανέφερα, δηλαδή σύμβουλοι, παροχή συμβούλων και συμβουλών και διαφήμιση. Αυτό κάνετε μόνο.

Ουσιαστικά δεν μας είπατε αν δημιουργήθηκε ένα έργο που σας ρώτησα πριν. Δηλαδή, για επικοινωνιακούς και διαχειριστικούς λόγους υπάρχει ένα σημαντικότατο κονδύλιο πολλών εκατομμυρίων, την ώρα που οι πολίτες της χώρας μας βρίσκονται στα πλήρη σκοτάδια. Καμμία ενημέρωση.

Επαιρόσασταν εσείς προσωπικά πριν από λίγο καιρό ότι οι προσκλήσεις για το ΠΔΑΜ θα φτάσουν στο 70% του συνολικού προϋπολογισμού στο τέλος του 2025. Έτσι μας είπατε πριν από λίγο καιρό. Δηλαδή, για να καταλάβουμε, θεωρείτε ότι τη χρονιά που θα έχουν κλείσει όλες οι λιγνιτικές μονάδες θα έχουμε μια πρόοδο στον τομέα των προσκλήσεων, όχι στον τομέα των εντάξεων ή στον τομέα των υλοποιήσεων, αλλά μόνο στις προσκλήσεις. Τι θα έχετε, δηλαδή; Τι μας λέτε; Οι λιγνιτικές περιοχές θα σβήνουν εντελώς και θα είναι ικανοποιημένη η Κυβέρνηση και εσείς προσωπικά που επαίρεστε, ότι στα έξι χρόνια μετά τη βεβιασμένη απόφαση θα έχετε προχωρήσει λίγο παραπάνω από το μισό των προσκλήσεων, στο 70%. Το αφήνω αυτό στην κρίση των πολιτών.

Δεν μας είπατε τίποτα για τη «ΜΕΤΑΒΑΣΗ Α.Ε.», μια υπηρεσία που λειτουργεί αθηνοκεντρικά, χωρίς να λαμβάνει υπ’ όψιν τις ανάγκες της περιοχής, χωρίς καμμία σύνδεση ή συνεννόηση με την τοπική κοινωνία. Με το ζόρι βάλατε έναν εκπρόσωπο της περιοχής, αφού πιέσαμε στην προηγούμενη θητεία. Είναι μια μετάβαση από τα πάνω προς τα κάτω, δηλαδή ένα «κοστούμι» που πρέπει να το «φορέσουμε» εμείς της δυτικής Μακεδονίας και των άλλων λιγνιτικών περιοχών, χωρίς να υπολογίζονται οι ανάγκες και οι ιεραρχήσεις της περιοχής.

Δεν είπατε τίποτα για τους νέους και τις νέες που αφήνουν την περιοχή, που δεν βλέπουν καμμία προοπτική για το μέλλον, που φεύγουν όλοι στο εξωτερικό ή σε άλλες περιοχές, που είναι το μεγαλύτερο ποσοστό φυγής των λιγνιτικών περιοχών στην Ευρώπη. Η περιοχή μας μετατρέπεται σε μια περιοχή μαρασμού, κύριε Υπουργέ.

Βέβαια, δεν είπατε τίποτα για τις εκτάσεις που χρησιμοποιεί η ΔΕΗ για την αποκατάσταση εδαφών, για τα ορυχεία, για το μεταφορικό έργο που έμειναν άνεργοι ένα σωρό άνθρωποι, για τη δημιουργία μονάδων αερίου, οι οποίες θα είναι περιττές σε λίγα χρόνια, μιας και είναι ένα ορυκτό καύσιμο και ξέρουμε τι λέει η Συμφωνία των Παρισίων. Δεν είπατε ουσιαστικά τίποτα, γιατί δεν μπορείτε να πείτε τίποτα, γιατί ο κυβερνητικός σας απολογισμός είναι πενιχρότατος και σχεδόν ανύπαρκτος.

Βέβαια, προλάβατε να πείτε για το τι έκανε ο ΣΥΡΙΖΑ. Είπατε ότι μείωσε 50%. Μα, σας λέω ότι το πρώτο ταμείο που δημιουργήθηκε το δημιούργησε ο ΣΥΡΙΖΑ με 60 εκατομμύρια που πέρσι ουσιαστικά αυτά τα κινητοποιήσατε. Ούτε καν κινητοποιήσατε αυτά τα χρήματα που είχε δώσει. Ολοκληρώσαμε την «Πτολεμαΐδα 5». Δεν αυξήσαμε το ρεύμα ούτε 1 ευρώ. Μπορείτε να το πείτε αυτό εσείς τώρα μ’ αυτό το κόστος που υπάρχει στο ρεύμα; Ούτε 1 ευρώ. Αντίθετα, μεσοσταθμικά υπήρχε 12%...

**ΠΡΟΕΔΡΕΥΩΝ (Αθανάσιος Μπούρας):** Oλοκληρώστε, κυρία συνάδελφε.

**ΚΑΛΛΙΟΠΗ ΒΕΤΤΑ:** Ολοκληρώνω, κύριε Πρόεδρε. Ευχαριστώ για την ανοχή σας.

Κύριε Υπουργέ, έχετε εμπλακεί προσωπικά στην υπόθεση της μετάβασης. Το ξέρω, σας έχω δει στην περιοχή. Γνωρίζετε, λοιπόν, ότι τα πράγματα στην περιοχή μας δεν είναι καθόλου μα καθόλου καλά.

Αντίθετα θα έλεγα ότι υπάρχουν μόνο οι ανυπόστατες θριαμβολογίες Υπουργών που λένε ότι οι άλλες περιφέρειες ζηλεύουν τη δική μας περιοχή γιατί πέφτουν πάρα πολλά δισεκατομμύρια. Θεωρητικά. Οι πολίτες, λοιπόν, είναι πεπεισμένοι, κύριε Υπουργέ, ότι δεν έχει γίνει τίποτα σημαντικό για την περιοχή μας και ουσιαστικά η μη απάντηση που δώσατε σήμερα -είπατε μόνο εξαγγελίες που ακούμε συνέχεια- πιστοποιεί αυτό. Επιβεβαιώνει την άποψή μας, αυτό που λέγαμε δηλαδή από την αρχή ότι η βίαιη και άτακτη απολιγνοτοποίηση έγινε για λόγους παράδοσης στα συμφέροντα του φυσικού αερίου και στα συμφέροντα των μεγάλων ΑΠΕ. Γι’ αυτό έγινε η αεριοποίηση ουσιαστικά. Δεν είναι απολιγνιτοποίηση. Η περιοχή σβήνει. Οι πολίτες φεύγουν, απομακρύνονται. Και να θυμίσω κάτι που εμείς το ξέρουμε, το καταλαβαίνουμε κάθε μέρα. Είναι αυτό που είπε ο Πρωθυπουργός ότι οι πολίτες της δυτικής Μακεδονίας θα βρουν κάτι άλλο να κάνουν. Μόνο που δεν βλέπουμε ποιο είναι αυτό το κάτι άλλο. Και σε αυτή την πραγματικότητα δυστυχώς η Κυβέρνηση είναι παρατηρητής και τροχονόμος μεγάλων συμφερόντων, κύριε Υπουργέ, με το έγκλημα που έγινε πριν πέντε χρόνια να συνεχίζεται και σήμερα και θα συνεχιστεί δυστυχώς και τα επόμενα χρόνια αν δεν έχουμε μία αλλαγή πολιτικών συσχετισμών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας. Με άνεση πάντα.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κατέθεσα στη Βουλή για να μελετήσετε, κυρία Βέττα, το διάγραμμα της μείωσης λιγνιτικής παραγωγής. Θα ήθελα ειλικρινά -ρητορική είναι η ερώτησή μου- να μου υπενθυμίσετε μία μονάδα που ανανεώσατε την άδεια λειτουργίας κατά τη διακυβέρνησή σας.

**ΚΑΛΛΙΟΠΗ ΒΕΤΤΑ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Ήταν ρητορικό το ερώτημα του Υπουργού. Παρακαλώ, αφήστε τον Υπουργό να ολοκληρώσει.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών:** Ξέρετε τι ακριβώς συνέβη; Μειώθηκε η λιγνιτική παραγωγή. Παραλάβαμε μια μείωση της λιγνιτικής παραγωγής το 2019 στο 62%. Το 50% έγινε επί της διακυβέρνησης σας. Και το πιο σημαντικό είναι ότι αφήσατε όλες τις μονάδες χωρίς αδειοδότηση, διότι ακριβώς αυτόν τον σκοπό είχατε. Να προχωρήσει η απολιγνιτοποίηση χωρίς να έχετε κάποιο πρόγραμμα. Και δυστυχώς λυπάμαι διότι σας το κατέθεσα, ότι την απόφαση ακριβώς για τη σύσταση του ταμείου τη λάβατε -ο κ. Φάμελλος μάλιστα- δυο μήνες πριν από τις εκλογές του 2019 χωρίς να έχετε υλοποιήσει κανένα μα κανένα πρόγραμμα στη δυτική Μακεδονία. Παρακαλώ, αν θέλετε καταθέστε στη Βουλή ένα πρόγραμμα που τρέξατε για τη δυτική Μακεδονία στο πλαίσιο της απολιγνιτοποίησης.

**ΚΑΛΛΙΟΠΗ ΒΕΤΤΑ:** Πείτε μου τι κάνατε εσείς πέντε-έξι χρόνια που…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε τον Υπουργό, κυρία Βέττα. Σας άκουσε με επιμέλεια. Ακούστε κι εσείς τα επιχειρήματα του Υπουργού.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Μιλήσατε για τη «ΜΕΤΑΒΑΣΗ». Πολύ σωστά, η «ΜΕΤΑΒΑΣΗ» είναι μία εταιρεία η οποία κατ’ ουσίαν θα παραλάβει στο όνομα της ελληνικής πολιτείας εκατό χιλιάδες στρέμματα για να μπορέσει να τα δώσει για αξιοποίηση έτσι ώστε να αλλάξει το παραγωγικό μοντέλο. Αυτό δεν μπορούσατε να φανταστείτε ποτέ. Ποτέ δεν είχατε στον σχεδιασμό να πάρετε εδάφη από τη ΔΕΗ και να τα διαθέσετε για αλλαγή του παραγωγικού μοντέλου. Αυτό ακριβώς συνέβη.

Το πρόγραμμα είναι ΕΣΠΑ. Είναι ΕΣΠΑ 2021-2027. Σας είπα ότι είναι το πρώτο πρόγραμμα. Τώρα έχει μεγάλη αξία να δείτε πόσες επιχειρήσεις υπέβαλαν αιτήσεις. Κατά τη διακυβέρνησή σας ούτε μία επιχείρηση δεν υπέβαλε αίτηση σε κάποιο ειδικό πρόγραμμα για τη δυτική Μακεδονία. Επομένως για τις υφιστάμενες πολύ μικρές και μικρές επιχειρήσεις στη δυτική Μακεδονία υπέβαλαν αιτήσεις τριακόσιες ογδόντα τρεις εταιρείες με συνολικό προϋπολογισμό 23 εκατομμύρια, δηλαδή κάλυψαν κατά 109% του προγράμματος. Για τις νέες πολύ μικρές και μικρές επιχειρήσεις πάλι στη δυτική Μακεδονία είχαμε διακόσιες τριάντα έξι. Αυτές είναι de minimis. Οι πρώτες υφιστάμενες, οι δεύτερες νεοσύστατες: 14 εκατομμύρια, διακόσιες τριάντα έξι εταιρείες. Μεγάλο ενδιαφέρον.

Μεσαίες εταιρείες, υφιστάμενες, στο πλαίσιο του γενικού απαλλακτικού κανονισμού. Ξέρετε τι είναι. Ο γενικός απαλλακτικός κανονισμός δεν είναι de minimis. Φτάνει έως τα 8 εκατομμύρια για τις μικρομεσαίες εταιρείες και για τις μεγάλες εταιρείες έως τα 10 εκατομμύρια. Είχαμε τριάντα πέντε αιτήσεις συνολικού προϋπολογισμού 99 εκατομμυρίων που κάλυψαν 218% του προγράμματος, κυρία Βέττα.

Και, βεβαίως, απ’ ό,τι θα δείτε, γιατί θα τα καταθέσω και στα Πρακτικά, υπάρχει μια πραγματική αλλαγή του παραγωγικού μοντέλου γιατί βλέπουμε επιχειρήσεις οι οποίες έχουν εξειδίκευση και στην υψηλή τεχνολογία.

Θέλω να σας πω συμπληρωματικά ότι θα τρέξει και ένα πρόγραμμα από την Ελληνική Αναπτυξιακή Τράπεζα, πρόκειται για ένα ταμείο το οποίο θα εξειδικεύεται στο να στηρίξει τις επιχειρήσεις στη δυτική Μακεδονία, θα έχει προϋπολογισμό 75 εκατομμύρια και θα μοχλεύσει δάνεια πάνω από 130 εκατομμύρια ευρώ.

Η στόχευσή μας είναι, και στο πλαίσιο των ευρωπαϊκών προγραμμάτων και με το εθνικό πρόγραμμα και με τα περιφερειακά προγράμματα, να δώσουμε πραγματική στήριξη στη δυτική Μακεδονία, έτσι ώστε να αλλάξουμε το παραγωγικό μοντέλο. Προφανώς δεν γίνεται από τη μια στιγμή στην άλλη, αλλά έχει γίνει μεγάλη πρόοδος, το παρακολουθεί προσωπικά και ο Πρωθυπουργός.

Θέλω επίσης να σας πω ότι τουλάχιστον στο πρόγραμμα ΕΔΑΜ, αλλά και στη μετάβαση με την παραλαβή των εδαφών -και θα σας πω ότι θα παραλάβουμε σύντομα δέκα χιλιάδες στρέμματα, ήδη προχωρά η διαδικασία όπου θα διατεθούν για επιχειρήσεις έτσι ώστε να εγκατασταθούν στις περιοχές αυτές- θέλουμε να αλλάξουμε το παραγωγικό μοντέλο. Πρόκειται για μια κίνηση που πρώτος ο Κυριάκος Μητσοτάκης την είδε και θέλουμε να την υλοποιήσουμε στο ακέραιο.

Ευχαριστώ.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Στις επόμενες δύο επίκαιρες ερωτήσεις, όπως ήδη προανέφερα, θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Ξεκινάμε με τη δεύτερη, με αριθμό 1321/27-8-2024, επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Προστασίας του Πολίτη με θέμα: «Οι συνεχείς και αλόγιστες αποσπάσεις αστυνομικού προσωπικού δημιουργούν κενά αστυνόμευσης και αίσθημα ανασφάλειας στους πολίτες του Νομού Δράμας».

Κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ, κύριε Πρόεδρε.

Κύριε Υπουργέ, δεν γνωρίζω τι στοιχεία έχετε λάβει από τις αρμόδιες υπηρεσίες, όμως, όλα όσα περιγράφονται στην επίκαιρη ερώτηση αφορούν ένα υπαρκτό και πολύ σημαντικό πρόβλημα. Οι αποσπάσεις των αστυνομικών το τελευταίο χρονικό διάστημα δεν εξυπηρετούν καμμία λογική. Μάλιστα, όχι μόνο δεν προκύπτει μέσα από υπηρεσιακές ανάγκες, αλλά αντιθέτως δημιουργούν νέες και αυξημένες.

Είναι πολύ συχνό το φαινόμενο να γίνονται μετακινήσεις αστυνομικών από μια διεύθυνση σε μια άλλη και μόλις μερικές ημέρες αργότερα να χρειαστεί να γίνουν νέες αποσπάσεις από μια τρίτη διεύθυνση για να καλυφθούν τα κενά που δημιουργήθηκαν από την πρώτη. Νομίζω ότι το γνωρίζετε αυτό. Χαρακτηριστικό και πολύ πρόσφατο παράδειγμα είναι ότι αστυνομικοί από τη Δράμα μετακινήθηκαν στη Λάρισα για να καλύψουν κενά που προέκυψαν στη Λάρισα.

Κύριε Υπουργέ, οι συνεχείς και αλόγιστες αποσπάσεις αστυνομικού προσωπικού δημιουργούν σημαντικά προβλήματα στον Νομό Δράμας, καθώς και σε άλλες περιοχές της πατρίδας μας. Πρώτα από όλα, προκαλούνται κενά αστυνόμευσης καθώς ήδη υποστελεχωμένες υπηρεσίες της ΕΛΑΣ στερούνται επιπλέον προσωπικού. Ως αποτέλεσμα, αυξάνεται το αίσθημα ανασφάλειας των πολιτών. Αν έρθετε σήμερα στη Δράμα θα καταλάβετε τι σας λέω. Δεν κινείται περιπολικό, εκατόν δέκα αστυνομικοί -αν δεν κάνω λάθος- σε αριθμό είναι αποσπασμένοι σε άλλους νομούς, η κίνηση είναι αφόρητη και πραγματικά υπάρχει πρόβλημα ασφάλειας και θα φανεί στο μέλλον. Εύχομαι να μην γίνει.

Επιπλέον, προκύπτουν σοβαρά ζητήματα για το προσωπικό της Aστυνομίας, καθώς ανατρέπεται ο οικογενειακός προγραμματισμός των αστυνομικών, οι οποίοι καλούνται να μετακινηθούν σε κάθε γωνιά της Ελλάδας άμεσα και πολλές φορές, μάλιστα, σε υπηρεσίες για τις οποίες δεν είναι και πλέον κατάλληλοι.

Κατόπιν των ανωτέρω, αναμένονται οι πρωτοβουλίες από πλευράς του Υπουργείου Προστασίας του Πολίτη, ώστε να ομαλοποιηθεί άμεσα η κατάσταση και να επικρατήσει επιτέλους η λογική στο ζήτημα των αποσπάσεων προσωπικού στην Ελληνική Αστυνομία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Υπουργός κ. Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, η ουσιαστική αντιμετώπιση των ζητημάτων αστυνομικής φύσεως και η αναβάθμιση της ποιότητας αστυνόμευσης όλων των περιοχών αποτελεί βασική στόχευση του Υπουργείου Προστασίας του Πολίτη και του Αρχηγείου. Αυτό απαιτεί ένα συνολικό, συστηματικό και υπεύθυνο σχεδιασμό της οργανωτικής δομής των αστυνομικών υπηρεσιών ανά την επικράτεια, καθώς και μια ορθολογική και αποδοτική διαχείριση του ανθρώπινου δυναμικού και του υλικοτεχνικού εξοπλισμού.

Η διασφάλιση του υψηλότερου δυνατού επιπέδου απόδοσης των αστυνομικών υπηρεσιών αποτελεί διαρκή επιδίωξη του Υπουργείου Προστασίας του Πολίτη και η επαρκής στελέχωση των περιφερειακών αστυνομικών υπηρεσιών με κατάλληλο ανθρώπινο δυναμικό είναι απόλυτη προτεραιότητα. Αυτό απαιτεί μια ορθολογική κατανομή της συνολικής δύναμης του Σώματος, αφού ληφθούν υπ’ όψιν όλες οι διατάξεις οι οποίες διέπουν τις αποσπάσεις, τις μετακινήσεις του προσωπικού, το οποίο απαιτεί διασφάλιση της αξιοκρατίας, της διαφάνειας και της προστασίας των δικαιωμάτων του προσωπικού.

Θα πρέπει, λοιπόν, να σας πω ότι με εκτίμηση των υπηρεσιακών αναγκών και με στόχο την ενίσχυση της αστυνόμευσης στη συγκεκριμένη περιοχή που αναφέρεστε, προκηρύχθηκαν για την πλήρωση των κενών οργανικών θέσεων για το έτος 2024 κατά τις τακτικές ετήσιες μεταθέσεις στη Γενική Περιφερειακή Αστυνομική Διεύθυνση Ανατολικής Μακεδονίας και Θράκης, συνολικά τέσσερις θέσεις αστυνομικού προσωπικού διαφόρων βαθμών.

Στο πλαίσιο, επίσης, των τακτικών και συμπληρωματικών μεταθέσεων του έτους 2023, για τη Διεύθυνση Αστυνομίας Δράμας, προκηρύχθηκαν δέκα θέσεις αστυνομικού προσωπικού διαφόρων βαθμών και μια θέση ειδικού φρουρού.

Θα πρέπει να σας πω το εξής σημαντικό. Στις 28-8-2024, με σχετικές διαταγές του Αρχηγού της Ελληνικής Αστυνομίας, η Διεύθυνση Αστυνομίας Δράμας ενισχύεται με τριάντα επτά αστυνομικούς, προερχόμενους από άλλες διευθύνσεις Αστυνομίας της χώρας για τη διαχείριση των μεταναστευτικών ροών.

Θα πρέπει να θυμίσω ότι δίνεται η δυνατότητα στον γενικό περιφερειακό αστυνομικό διευθυντή και στον αστυνομικό διευθυντή της κάθε αστυνομικής διεύθυνσης, να αποσπούν προσωπικό μέχρι τον βαθμό του αστυνόμου Α΄ ανάλογα με τις ανάγκες που κάθε φορά προκύπτουν.

Τόσο, λοιπόν, η Γενική Περιφερειακή Αστυνομική Διεύθυνση Ανατολικής Μακεδονίας και Θράκης, όσο και οι υφιστάμενες αυτής διευθύνσεις αστυνομίας στις περιπτώσεις που μια υπηρεσία παρουσιάζει ελλείψεις σε αστυνομικό προσωπικό και μέχρι την άρση των προβλημάτων αυτών, μεριμνά ώστε να μην δημιουργείται κανένα κενό αστυνόμευσης και να ενισχύει με προσωπικό από άλλες διευθύνσεις, προκειμένου πάντοτε να παράγεται το καλύτερο δυνατό αποτέλεσμα. Γίνονται πάντοτε όλες οι απαιτούμενες ενέργειες για την ορθολογική κατανομή του προσωπικού και για την εξυπηρέτηση του υπηρεσιακού και του δημοσίου συμφέροντος. Δηλαδή οι διευθύνσεις αξιολογούν κάθε φορά τις ανάγκες και μεριμνούν ώστε να μην υπάρχει οποιοδήποτε κενό και εφόσον κρίνεται απαραίτητο, κάνει κάθε απαραίτητη μετακίνηση, ώστε να εξασφαλίζεται σε κάθε περίπτωση η ομαλή και αποδοτική λειτουργία των υπηρεσιών και να απολαμβάνει ο πολίτης το συνταγματικά κατοχυρωμένο δικαίωμα της ασφάλειας.

Συγκεκριμένα για τον σχεδιασμό της Διεύθυνσης Αστυνομίας Δράμας θα πρέπει να σας πω ότι: Αναπτύσσεται σε καθημερινή βάση ένα πλέγμα δράσεων εμφανούς αστυνόμευσης. Δραστηριοποιείται το σύνολο του προσωπικού, με στόχο την πρόληψη και αποτροπή κάθε αξιόποινης πράξης, το οποίο περιλαμβάνει σε καθημερινή βάση όλο το εικοσιτετράωρο εποχούμενωνπεριπολιών τόσο των αστυνομικών τμημάτων κάθε περιοχής, όσο και των λοιπών υπηρεσιών αστυνόμευση. Επιπλέον, περιλαμβάνει τη διενέργεια στοχευμένων προληπτικών ελέγχων, την πραγματοποίηση εξορμήσεων, με μέριμνα των αστυνομικών τμημάτων και των τμημάτων ασφαλείας και τον προγραμματισμό ειδικών επιχειρησιακών δράσεων, με τη συμμετοχή αυξημένων δυνάμεων.

Όπου χρειάζεται το επίπεδο αναβαθμίζεται σε συνάρτηση πάντοτε με τις χρονικές και τοπικές απαιτήσεις, οι οποίες διαρκώς αξιολογούνται.

Στη δευτερολογία μου θα σας δώσω και συγκεκριμένα στοιχεία σε σχέση με την αποδοτικότητα συγκεκριμένης αστυνομικής διεύθυνσης και της ευρύτερης περιοχής.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, με όλο τον σεβασμό, νομίζω ότι ζω σε άλλον νομό. Όλα είναι τέλεια.

Αυτά τα στοιχεία, σας τα έδωσαν οι διοικητές των τμημάτων του Νομού Δράμας; Σας τα έδωσε ο διοικητής του Τμήματος Νευροκοπίου; Σας τα έδωσε ο διοικητής του Τμήματος Προσοτσάνης, του Τμήματος Δοξάτου, του Τμήματος Παρανεστίου; Σας τα έδωσε ο διευθυντής της Δράμας; Διότι, αυτοί οι άνθρωποι με προκάλεσαν για να έρθω σε εσάς. Εάν σας τα έδωσαν αυτοί, κακώς είμαι σήμερα εγώ εδώ, εάν όλα είναι ρόδινα.

Ξέρετε πώς δουλεύουν οι αποσπάσεις; Νομίζω ότι ξέρετε. Ανοιχτά πολιτικά γραφεία περιμένουν τον κάθε αστυνομικό ή να τους κόψει τη δυσμενή ή να τους δώσει αυτή που θέλουν. Αυτό ζητάμε και αυτό ζητάνε οι Έλληνες αστυνομικοί, να δουλέψουν οι αποσπάσεις αξιοκρατικά. Ας δουλέψει για μία φορά αυτό το κράτος αξιοκρατικά.

Με τι κριτήρια φεύγει ο αστυνομικός από τη Δράμα, για να πάει να πάρει μία θέση στην Αθήνα και να του καλύψει τα έξοδα το ελληνικό δημόσιο; Γνωρίζει το Υπουργείο σας πόσα είναι τα έξοδα των αποσπάσεων; Από τη στιγμή που φεύγει ο αστυνομικός από τη Δράμα για να πάρει απόσπαση στην Αθήνα, γιατί από την Αθήνα έρχεται στη Δράμα; Γιατί πήγαν αστυνομικοί στη Λάρισα πριν από μια εβδομάδα και από τη Λάρισα είχαν πάει κάπου αλλού; Επειδή είπατε ότι ο Γενικός της Ανατολικής Μακεδονίας και Θράκης επέβαλλε τέσσερις αστυνομικοί από τη Δράμα και τέσσερις από την Καβάλα να πάνε στη Λάρισα -το γνωρίζετε φαντάζομαι- γιατί από τη Λάρισα είχαν πάει αλλού.

Δώστε μια απάντηση. Γιατί γίνεται όλο αυτό το γαϊτανάκι; Γιατί κρατάτε όμηρους τους αστυνομικούς; Αν θέλετε και σέβεστε τον Έλληνα αστυνομικό, δώστε το επίδομα επικινδυνότητας. Έτσι θα τον σεβαστείτε και όχι με τη ρουσφετολογία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Νικολαΐδη.

Ορίστε, κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, σας εξήγησα ότι αυτό το οποίο είναι σημαντικό είναι το επίπεδο των υπηρεσιών, η αποτελεσματικότητα. Άρα, επειδή οι ανάγκες διαρκώς μεταβάλλονται και προφανώς αλλάζουν από περιοχή σε περιοχή, είναι κάτι δυναμικό, προφανώς δίνεται η δυνατότητα αυτή να γίνονται οι μετακινήσεις κάθε φορά που αυτό κρίνεται απαραίτητο επιχειρησιακά.

Να δούμε, όμως, λίγο για το αν είναι αποτελεσματική η Διεύθυνση Αστυνομίας Δράμας. Έχει πετύχει πολύ σημαντικές επιτυχίες και όλοι αυτοί οι άνθρωποι στους οποίους αναφερθήκατε πριν έχουν καταφέρει σημαντικές επιτυχίες.

Εγώ θα αναφέρω ενδεικτικά μόνο δύο τελευταίες. Στις 14-8-24 η Ομάδα Δίωξης Ναρκωτικών του Τμήματος Ασφαλείας της Δράμας συνέλαβε δύο άτομα για παραβάσεις της νομοθεσίας περί εξαρτησιογόνων ουσιών και κατασχέθηκαν πάνω από δυόμισι κιλά ακατέργαστης κάνναβης και μία ηλεκτρονική ζυγαριά ακριβείας. Στις 8-8-24 πάλι η Ομάδα Δίωξης Ναρκωτικών του Τμήματος Ασφαλείας της Δράμας συνέλαβε άλλα δύο άτομα για παραβάσεις νομοθεσίας περί εξαρτησιογόνων ουσιών και κατασχέθηκαν τέσσερις συσκευασίες με ακατέργαστη κάνναβη συνολικού βάρους 20,3 γραμμαρίων και δύο ηλεκτρονικές ζυγαριές ακριβείας.

Να δούμε, όμως και συνολικότερα τα στατιστικά στοιχεία -θα τα καταθέσω και στα Πρακτικά για να τα δείτε- και του Ιουνίου και του Ιουλίου. Μας ενδιαφέρει πάντοτε η αποτελεσματικότητα. Και σας λέω, λοιπόν, ότι από τα στοιχεία του Ιουλίου του 2024 στη Γενική Περιφερειακή Αστυνομική Διεύθυνση Ανατολικής Μακεδονίας και Θράκης είχαμε χίλιες διακόσιες ενενήντα πέντε προσαγωγές, χίλιες τριάντα συλλήψεις, δύο χιλιάδες διακόσιους είκοσι τέσσερις ελέγχους σε καταστήματα και ελέγχους σε ενενήντα τρεις χιλιάδες διακόσια είκοσι τρία άτομα.

Τα καταθέτω στα Πρακτικά, για να δείτε τα στατιστικά όχι μόνο του Ιουνίου, αλλά και του Ιουλίου και να τα μελετήσετε.

(Στο σημείο αυτό οΥφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε κάθε περίπτωση, όμως, εμείς αναγνωρίζουμε τις αυξημένες υπηρεσιακές ανάγκες στις υπηρεσίες της πρώτης γραμμής της Ελληνικής Αστυνομίας -στα αστυνομικά τμήματα, στα τμήματα ασφαλείας, στα τμήματα τροχαίας- και ιδιαίτερα, βέβαια, και σε αυτή της Γενικής Αστυνομικής Διεύθυνσης Αττικής που αποτελεί το μεγαλύτερο αστικό κέντρο της χώρας. Λαμβάνουμε πάντοτε υπ’ όψιν όλες τις υπηρεσιακές ανάγκες και επαναξιολογούμε συνεχώς το ζήτημα των αποσπάσεων και των προσωρινών μετακινήσεων του προσωπικού, προκειμένου κατά το μέτρο του δυνατού να ενισχύονται οι υπηρεσίες πρώτης γραμμής.

Σε κάθε περίπτωση, όμως, η αναθεώρηση του ισχύοντος κανονιστικού πλαισίου για τις τοποθετήσεις, τις μετακινήσεις του προσωπικού και ο εξορθολογισμός του συστήματος των αποσπάσεων-μετακινήσεων έχουν ενταχθεί στις κύριες προτεραιότητες του Υπουργείου και του Αρχηγείου.

Μελετάμε το υφιστάμενο θεσμικό πλαίσιο που ρυθμίζει τα θέματα των τοποθετήσεων, των μεταθέσεων, των αποσπάσεων και των λοιπών μετακινήσεων για τυχόν τροποποίηση, εφόσον κριθεί ότι χρειάζονται συμπλήρωση ή κάποια τροποποίηση, με γνώμονα την εξυπηρέτηση του προσωπικού, αλλά και του υπηρεσιακού και δημοσίου συμφέροντος. Μελετάμε και τις προτάσεις από τους συνδικαλιστικούς φορείς του Σώματος, όσο και από το ίδιο το προσωπικό για την κάλυψη των σύγχρονων απαιτήσεων και την εξασφάλιση ισονομίας και αξιοκρατικής αντιμετώπισης.

Πρόθεσή μας είναι να προωθούμε θετικά και να αντιμετωπίζουμε θετικά όλα τα ζητήματα που απασχολούν το προσωπικό και να αντιμετωπίζουμε και τις δυσκολίες και όλα τα προβλήματα τα οποία αντιμετωπίζει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Συνεχίζουμε με την όγδοη επίκαιρη ερώτηση με αριθμό 1332/27-8-2024 δεύτερου κύκλου του Βουλευτή Μαγνησίας της Κοινοβουλευτικής Ομάδας «Κομουνιστικό Κόμμα Ελλάδας» κ. Βασιλείου Μεταξά προς τον Υπουργό Προστασίας του Πολίτη με θέμα: «Για την ενδεχόμενη μεταφορά του Ιδρύματος Αγωγής Ανηλίκων που βρίσκεται στον Βόλο σε εγκαταστάσεις της παιδόπολης Αγριάς».

Ορίστε, κύριε Μεταξά, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κύριε Νικολακόπουλε, με αφορμή την επίσκεψή σας στο Βόλο πριν από μερικές ημέρες και τη σύσκεψη που πραγματοποιήθηκε με στελέχη της Περιφέρειας Θεσσαλίας, υπήρξαν αρκετά δημοσιεύματα που έκαναν λόγο για σχεδιασμούς του Υπουργείου σε σχέση με την με τη μεταφορά του Ιδρύματος Αγωγής Ανηλίκων το οποίο βρίσκεται στον Βόλο, στις εγκαταστάσεις της Παιδόπολης Αγριάς. Πρόκειται για χώρο που ήδη στεγάζονται άλλες δομές, όπως το Σχολείο Πρωτοβάθμιας Εκπαίδευσης Ειδικής Αγωγής, η Στέγη Υποστηριζόμενης Διαβίωσης του Δήμου Βόλου, ενώ φιλοξενούνται και ανήλικοι αιτούντες άσυλο.

Στο ενδεχόμενο ενός τέτοιου σχεδιασμού έχουν ήδη εκφράσει τις σοβαρές αντιρρήσεις τους αρκετοί φορείς της περιοχής, όπως ο Σύλλογος Γονέων, Κηδεμόνων και Φίλων Παιδιών - Ατόμων με Αναπηρία Μαγνησίας που αναφέρει: «Τα άτομα με αναπηρία που φοιτούν στο σχολείο, όπως και όσων διαμένουν στη στέγη υποστηριζόμενης διαβίωσης, αποτελούν μια ευαίσθητη κοινωνική ομάδα για την οποία ιδανικά θα έπρεπε να εξετάζεται η μεταφορά της εντός της πόλης του Βόλου, ώστε να είναι ευκολότερη η ένταξή της σε δράσεις με τον τοπικό πληθυσμό. Αντίθετα σχεδιάζεται η μετεγκατάσταση μιας επιπλέον ευαίσθητης δομής που απαιτεί αυστηρή συμμόρφωση με συγκεκριμένες προδιαγραφές». Αυτά αναφέρει ο σύλλογος γονέων.

Αρνητική, βέβαια, θέση παίρνει ο διευθυντής του ειδικού σχολείου ο οποίος δήλωσε, επίσης δημόσια, ότι στο ενδεχόμενο μιας τέτοιας μετακίνησης το ειδικό σχολείο θα κλείσει.

Αναφέρουμε, επίσης, και τα εξής στοιχεία ότι στην παιδόπολη, δηλαδή στον συγκεκριμένο χώρο, υπάρχουν ήδη σοβαρές ελλείψεις και ανάγκες με αιτήματα για παραχώρηση επιπλέον χώρου για τη διαμόρφωση νέων υποδομών κυρίως για το σχολείο, το οποίο για τη φετινή σχολική χρονιά θα είναι επταθέσιο, ενώ ο σχεδιασμός για την κατασκευή του ήταν για τετραθέσιο, που αντιλαμβάνεσαι ότι σημαίνει πως χρειάζεται επιπλέον χώρο, χρειάζεται επέκταση. Ενώ υπάρχει και το αίτημα για τη λειτουργία δομής διημέρευσης για τις ανάγκες των παιδιών.

Με βάση, λοιπόν, τα παραπάνω, θεωρούμε ότι είναι εύλογες οι ανησυχίες που έχουν εκφραστεί για το ζήτημα, γι’ αυτό και η ερώτηση, κύριε Νικολακόπουλε, είναι: Ποιοι είναι οι σχεδιασμοί σας για το Ίδρυμα Αγωγής Ανηλίκων Βόλου, που κατά τη γνώμη μας θα έπρεπε ήδη -έστω κι αν είναι σχεδιασμοί, σαν σκέψεις- να τους πείτε και στην τοπική κοινωνία; Υπάρχει μια σιωπή –να το πω έτσι- η οποία είναι περίεργη.

Και φυσικά για τους όποιους σχεδιασμούς υπάρχουν για το Ίδρυμα Αγωγής Ανηλίκων Βόλου θα θέλαμε να μάθουμε και τα αίτια που σας οδηγούν στους πιθανούς αυτούς σχεδιασμούς.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει ο κύριος Υπουργός για την απάντησή του.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, η εύρυθμη λειτουργία όλων των υπηρεσιών ανά την επικράτεια αποτελεί πρωταρχικό στόχο του Υπουργείου Προστασίας του Πολίτη και για την επίτευξή του καταβάλλονται συνεχείς προσπάθειες, ενώ σε κάθε περίπτωση που διαπιστώνουμε οποιαδήποτε έλλειψη στη λειτουργία δρομολογούνται οι απαραίτητες ενέργειες.

Η βελτίωση των συνθηκών κράτησης και η ασφάλεια του προσωπικού και των διαβιούντων στα σωφρονιστικά καταστήματα και στο Ίδρυμα Αγωγής Ανηλίκων Αρρένων Βόλου αποτελούν στόχο και γι’ αυτό γίνονται συνεχείς και διαρκείς και εργώδεις προσπάθειες. Αποτελούν μείζονες προτεραιότητες του Υπουργείου Προστασίας του Πολίτη και της Γενικής Γραμματείας Αντεγκληματικής Πολιτικής, με όρους σεβασμού των δικαιωμάτων των κρατουμένων και τήρηση των υποχρεώσεων και των προδιαγραφών που τίθενται σε διεθνές επίπεδο. Πάντα αναζητούμε τις βέλτιστες λύσεις και τους διαθέσιμους πόρους.

Για τον σκοπό αυτό έχει καταρτιστεί το στρατηγικό σχέδιο 2024 - 2026 της Γενικής Γραμματείας Αντεγκληματικής Πολιτικής, το οποίο συνιστά μέρος του σχεδιασμού για τη μεταρρύθμιση του σωφρονιστικού συστήματος. Και γι’ αυτό λήφθηκαν υπ’ όψιν τόσο η κείμενη εθνική και ευρωπαϊκή σωφρονιστική νομοθεσία και οι κανόνες σχετικά με τη μεταχείριση ατόμων που στερούνται την ελευθερία τους, όσο και η νομολογία του Ευρωπαϊκού Δικαστηρίου Ανθρωπίνων Δικαιωμάτων και οι συστάσεις βέβαια του Συμβουλίου της Ευρώπης και της επιτροπής για την πρόληψη των βασανιστηρίων.

Στους κύριους στόχους του σχεδίου αυτού περιλαμβάνονται, μεταξύ άλλων, η βελτίωση των συνθηκών κράτησης, η αντιμετώπιση του υπερπληθυσμού των σωφρονιστικών καταστημάτων και η ενίσχυση των υπηρεσιών υγείας, εκπαίδευσης, επανένταξης και μετασωφρονιστικής πολιτικής.

Σημαντική προτεραιότητα αποτελεί επίσης και η βελτίωση των συνθηκών διαβίωσης και η ασφάλεια του προσωπικού και των διαβιούντων στο Ίδρυμα Αγωγής Ανηλίκων Αρρένων Βόλου.

Στην κατεύθυνση αυτή, λοιπόν, σας ξεκαθαρίζουμε ότι δεν υπάρχει καμμία σιωπή, ότι το Υπουργείο σχεδιάζει σε συνεργασία με την Περιφέρεια Θεσσαλίας την αναβάθμιση των κτηριακών εγκαταστάσεων του Ιδρύματος Αγωγής Ανηλίκων Βόλου στον υφιστάμενο χώρο όπου στεγάζεται στην περιοχή της Νέας Ιωνίας Βόλου.

Το έργο αυτό θεωρούμε ότι θα συμβάλει στη βελτίωση της καθημερινότητας των διαβιούντων στο ίδρυμα, σε συνδυασμό πάντοτε και με τις καινοτόμες δράσεις και τα προγράμματα εκπαίδευσης και εθελοντισμού. Με αυτόν τον τρόπο στοχεύουμε να ενισχύσουμε την επανένταξη και την ισότιμη διαβίωση αυτών των ατόμων στο κοινωνικό περιβάλλον.

Θα σας πω περισσότερα και στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Κύριε Μεταξά, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Οι διακηρύξεις σας, κύριε Υπουργέ, δεν έχουν καμμία σχέση με την πραγματικότητα. Γιατί αυτό που ισχύει και στο σωφρονιστικό σύστημα είναι τεράστιες ελλείψεις, κενά, υποστελέχωση, υποχρηματοδότηση και άθλιες συνθήκες διαβίωσης και ιδιωτικοποιήσεις.

Ναι, και εδώ ιδιωτικοποιήσεις και εδώ ροκανίζετε σιγά-σιγά το νομικό πλαίσιο, όπως έκαναν και οι προηγούμενοι, και παραδίδετε και έχετε στόχο να παραδώσετε τη σωφρονιστική μεταχείριση ενηλίκων και ανηλίκων σε ιδιώτες κατά τα πρότυπα των οδηγιών της Ευρωπαϊκής Ένωσης. Αυτή είναι η διεθνής πείρα την οποία επικαλεσθήκατε πριν από λίγο και πίνετε όλοι νερό στο όνομά της. Εμπόριο και εδώ.

Αποκαλύφθηκαν και τον Ιούλιο. Δεν θα τα ξεχάσουμε. Θα ξεχάσουμε τις γερμανικές δομές φιλοξενίας ανηλίκων που λειτουργούν στη χώρα μας; Δηλαδή ιδιωτικές δομές, ουσιαστικά σωφρονιστικά καταστήματα, που λειτουργούν στη χώρα μας και που κανένας δεν είχε τουλάχιστον μέχρι τον Ιούλη, ούτε κανένα έλεγχο ούτε καν για το πόσα παιδιά από τη Γερμανία είναι εκεί ούτε καν για το πόσες είναι τελικά; Αυτά είναι τα αποτελέσματα των οδηγιών της Ευρωπαϊκής Ένωσης: αναμόρφωση στους ιδιώτες.

Αντίστοιχη είναι και η πολιτική σας γραμμή. Γιατί αυτή η πολιτική γραμμή είναι η γραμμή του κόστους-οφέλους. Δηλαδή τι; Μείωση των κοινωνικών δαπανών προκειμένου να εξασφαλίζετε ζεστό χρήμα για τους επιχειρηματικούς ομίλους, τους μεγάλους επιχειρηματικούς ομίλους, και από εκεί και πέρα «κόψτε τον λαιμό σας» ή ιδιωτικοποιήσεις.

Τα ίδια ισχύουν και στην πολιτική σας για τα ζητήματα που αφορούν τα δικαιώματα των ατόμων με αναπηρία. Και εκεί συνθλίβονται τα δικαιώματά τους κάτω από τη λογική του κόστους-οφέλους.

Τι να πρωτοπούμε; Τους αντιασφαλιστικούς νόμους; Τη σταδιακή ιδιωτικοποίηση της υγείας και της πρόνοιας; Τις περικοπές στις παροχές στα άτομα με αναπηρία, επιδόματα, θεραπείες, τεχνολογικά βοηθήματα; Τους πλειστηριασμούς;

Τι να πούμε; Πήγατε και κάνετε πλειστηριασμούς. Είναι σε εξέλιξη. Βλέπω ανακοινώσεις σας για τις διακρίσεις και τις επιτυχίες στους Ολυμπιακούς Αγώνες, αλλά τσιμουδιά για το ότι πριν από λίγο κάνατε πλειστηριασμό κατοικίας μιας αθλήτριας ΑΜΕΑ από την Ελευσίνα. Εκεί, βλέπετε, είναι τα κοράκια των τραπεζών, εκεί μια χαρά με το ΠΑΣΟΚ και τον ΣΥΡΙΖΑ έχετε φτιάξει το νομικό πλαίσιο για να μπορούν να παίρνουν το βιός του λαού και εκεί κουβέντα.

Να πούμε όμως και για τους κόφτες του ΚΕΠΑ, τη σφαγή που γίνεται εκεί; Τι να πρωτοπούμε; Κι ας πούμε και για τον Βόλο πιο συγκεκριμένα, ας μην πάμε πολύ μακριά. Γεφύρι της Άρτας έχει καταντήσει η κατασκευή τόσο του Εργαστηρίου Ειδικής Επαγγελματικής Εκπαίδευσης-Κατάρτισης, που αυτή τη στιγμή στεγάζεται σε ένα απαράδεκτα ακατάλληλο κτήριο, όσο και η κατασκευή του ενιαίου ειδικού γυμνασίου και λυκείου. Οι μετακινήσεις των παιδιών στα ΚΔΑΠ είναι πίσω από τις πραγματικές ανάγκες και δεν ιδρώνει το αυτί κανενός.

Και ας μην πάμε στο νοσοκομείο και την απαράδεκτη κατάσταση που υπάρχει εκεί με το τμήμα χημειοθεραπείας, με τη μία γιατρό για τετρακόσιες δύο συνεδρίες τον μήνα και εκατοντάδες στα εξωτερικά ιατρεία ταυτόχρονα. Αυτή είναι η πραγματικότητα και όχι η ωραιοποιημένη εικόνα που παρουσιάσατε πριν. Και η πραγματικότητα αυτή είναι αποτέλεσμα της δικής σας πολιτικής και της πολιτικής των προηγούμενων κυβερνήσεων, της πολιτικής και της στρατηγικής της Ευρωπαϊκής Ένωσης.

Και κατά τη γνώμη μας το ότι έπρεπε να δώσετε τον λόγο της επίσκεψής σας και χτύπησε συναγερμός δεν είναι καθόλου τυχαίο. Η δυσπιστία που υπάρχει δεν είναι καθόλου τυχαία. Και εμείς λέμε ότι όχι μόνο δυσπιστία αλλά και καχυποψία, γιατί όταν ήρθατε, κύριε Νικολακόπουλε, στον Βόλο όλοι είπαν αυτό «τι δουλειά έχει η αλεπού στο παζάρι;». Γι’ αυτό και έβγαλαν αυτές τις ανακοινώσεις οι σύλλογοι των γονέων παιδιών με αναπηρία.

Γιατί πέρα απ’ όλα τα υπόλοιπα είναι πλέον ηλίου φαεινότερο ότι και οι όποιες θετικές ρυθμίσεις ανακοινώνονται είναι αποτέλεσμα αγώνων πίεσης. Και είναι χαρακτηριστικό αυτό που είπα και πριν για τους πλειστηριασμούς. Ποιος τους σταματάει τους πλειστηριασμούς τώρα; Το οργανωμένο εργατικό, λαϊκό κίνημα τους σταματάει. Γι’ αυτό, λοιπόν, και εμείς θα συνεχίσουμε να το στηρίζουμε από μεριάς του ΚΚΕ, στηρίζοντας φυσικά και τα δίκαια αιτήματα των ατόμων με αναπηρία και φυσικά των παιδιών, που έχουν παραβατική συμπεριφορά και που χρειάζονται ειδική στήριξη.

Μάλιστα έχουμε καταθέσει και μια σειρά από μέτρα -και τελειώνω με αυτό, κύριε Πρόεδρε- να αναμορφωθεί το θεσμικό πλαίσιο αντιμετώπισης των ανήλικων φυλακισμένων και αποφυλακισμένων, να ιδρυθούν ειδικές μονάδες μέριμνας νέων, να αναβαθμιστεί η υπηρεσία επιμελητών ανηλίκων, να είναι υποχρεωτική η παρακολούθηση και ολοκλήρωση της υποχρεωτικής εκπαίδευσης για τους ανήλικους κρατούμενους, να υπάρχουν ειδικά προγράμματα για την πλήρη απεξάρτηση και την κοινωνική επανένταξη των ανηλίκων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, ανοίξατε πάρα πολύ τα ζητήματα από πλειστηριασμούς, μέχρι υγεία κ.λπ.. Προφανώς δεν μπορώ να σας απαντήσω για όλα αυτά. Όσον αφορά όμως στο σωφρονιστικό σύστημα και για τις ιδιωτικοποιήσεις που βλέπετε ή για κάποια συγκεκριμένη ιδιωτικοποίηση, δεν μπορώ να καταλάβω σε τι αναφέρεστε, πού βλέπετε μια ιδιωτικοποίηση στο σωφρονιστικό σύστημα, πού βλέπετε ιδιωτικό σωφρονιστικό σύστημα στην Ελλάδα να λειτουργεί. Ξέρει το Κομμουνιστικό Κόμμα Ελλάδας κάποιον ο οποίος έχει κρατηθεί από την ελληνική πολιτεία σε κάποιο ιδιωτικό κατάστημα; Προφανώς δεν μπορώ να το αντιληφθώ. Σε κάθε περίπτωση σας ξεκαθαρίζω ότι δεν υπάρχει τέτοιο ζήτημα.

Να αναφερθούμε, όμως, και να επανέλθουμε στο ζήτημα που θέσατε, στο Ίδρυμα Αγωγής Ανηλίκων Αρρένων Βόλου. Θα πρέπει να σας πω ότι εμείς είμαστε υποχρεωμένοι να κάνουμε επισκέψεις, να εξετάζουμε κάθε πιθανή ιδέα, λύση ή πρόταση για να βελτιώσουμε τις συνθήκες. Αυτό κάνουμε. Και πρέπει να σας πω ότι δεν είναι μόνο αυτή η επίσκεψη. Σε όλη τη χώρα κάνουμε πολλές επισκέψεις για να δούμε τις καλύτερες δυνατές λύσεις.

Θα πρέπει να σας πω, λοιπόν, αφού αναφερθώ σε αυτό το οποίο αποτελεί το κύριο αντικείμενο της ερώτησής σας, ότι και άλλες συσκέψεις έχουν γίνει εκεί. Στις 3-8 έγινε κι άλλη σύσκεψη με μέλη του ιδρύματος αγωγής μαζί με την Περιφέρεια Θεσσαλίας και την επιτροπή εμπειρογνωμόνων που έχει διοριστεί από τον Πρωθυπουργό για την πρόληψη και αντιμετώπιση των φαινομένων βίας και παραβατικότητας ανηλίκων. Έγινε στην Παιδόπολη εκεί σύσκεψη για να εξεταστεί το ενδεχόμενο μεταστέγασης του ιδρύματος εκεί στην Παιδόπολη. Μετά από συνεκτίμηση όμως όλων των δεδομένων και ενδελεχούς μελέτης του θέματος, κρίθηκε ότι ο εν λόγω χώρος δεν ενδείκνυται για τη στέγαση. Οπότε να σβήσουμε οποιαδήποτε ανησυχία για αυτό το θέμα. Δεν υπάρχει αυτό. Εξετάζουμε όμως όλες τις λύσεις. Είμαστε υποχρεωμένοι να τις εξετάσουμε.

Θα πρέπει, επίσης, να σας πω ότι έχουν γίνει και άλλες αυτοψίες εκεί πέρα. Στις 18-7 έγινε αυτοψία από μέλη πάλι της ίδιας επιτροπής εμπειρογνωμόνων, στο ίδρυμα όμως αυτήν τη φορά. Είδαν τα προβλήματα και διαπιστώθηκε πού υπάρχει ανάγκη επισκευαστικών εργασιών. Το ίδιο έγινε και στις 25-7 από την αντιπεριφερειάρχη Μαγνησίας και Σποράδων και μετά στις 29-7 από τον ίδιο τον περιφερειάρχη Θεσσαλίας, οι οποίοι ενημερώθηκαν για τη λειτουργία του ιδρύματος και διαπίστωσαν τις ανάγκες επισκευαστικής εργασίας. Άρα, θα πρέπει να σας πω ότι εμείς παρακολουθούμε διαρκώς όλες τις εξελίξεις και όπου χρειάζεται να αναβαθμίσουμε τις υποδομές μας και τον εξοπλισμό μας, κάνουμε αυτό το οποίο χρειάζεται.

Στην παρούσα φάση, λοιπόν, δεν τίθεται –το λέω πολύ, πολύ ξεκάθαρα- θέμα μεταστέγασης του Ιδρύματος Αγωγής Ανηλίκων Αρρένων Βόλου. Αντιθέτως, εμείς ενισχύουμε τις υπηρεσίες που παρέχονται εκεί πέρα σε εκπαίδευση, σε υγεία, σε κατάρτιση και αυτό θα συνεχίσουμε να κάνουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Στις επόμενες τρεις επίκαιρες ερωτήσεις θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

Και ξεκινάμε με την τρίτη με αριθμό 1323/27-8-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης με θέμα: «Για τις οφειλές της εταιρείας «Βιοκαλλιεργητές Σητείας Α.Ε.» σε εργαζομένους και αγρότες».

Ορίστε, κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Η αμαρτωλή εταιρεία «Βιοκαλλιεργητές Σητείας Α.Ε.» αξιοποιώντας το αντιλαϊκό θεσμικό πλαίσιο διαχρονικά των κυβερνήσεων και κάνοντας παράλληλα χρήση αθέμιτων μεθόδων αρνείται να καταβάλει δεδουλευμένους μισθούς σε εργαζομένους της, όπως επίσης αρνείται να εξοφλήσει εκατοντάδες χιλιάδες ευρώ που οφείλει σε δεκάδες βιοπαλαιστές ελαιοπαραγωγούς της Σητείας -πρόκειται είτε για βιοκαλλιεργητές είτε για παραγωγούς με συμβατικό λάδι- για το ελαιόλαδο της ελαιοκομικής περιόδου 2022-2023, του οποίου η πώληση έχει ήδη ολοκληρωθεί και εισπραχθεί από την εταιρεία. Πρόκειται για ελαιόλαδο το οποίο η εταιρεία τους το πήρε. Η ίδια μάλιστα τους το ζήτησε. Τους έπαιρνε τηλέφωνο ο ηγούμενος και τους παρακαλούσε να του το δώσουν και ποτέ δεν το πλήρωσε, παρ’ όλο που το έχει πουλήσει και το έχει εισπράξει. Συγκεκριμένα, πέντε εργαζόμενοι της εταιρείας είναι σε επίσχεση εργασίας για απλήρωτους μισθούς, ενώ η εταιρεία έχει απαιτήσει από άλλους δέκα εργαζομένους να υπογράψουν συμφωνητικά εχεμύθειας και έχουν μετακινηθεί σε άλλες θέσεις της εταιρείας που διατηρεί ο μεγαλομέτοχός της, η Μονή Τοπλού. Αντίστοιχα, για τους ελαιοπαραγωγούς, η απάντηση της εταιρείας είναι ότι δεν γνωρίζει πότε θα καταβάλει τα χρήματα που τους οφείλει από τις αλεσιές του 2022, όπως προείπα, προσθέτοντας επιπλέον βάρη στον αγροτικό κόσμο της περιοχής πάνω στα ήδη οξυμένα προβλήματα που ξεκληρίζουν τη μικρή αγροτιά. Και αναφέρομαι στην Κοινή Αγροτική Πολιτική, στον κανονισμό του ΕΛΓΑ, στο υψηλό κόστος παραγωγής, στις αγροτικές εταιρικές συμπράξεις και πολλά άλλα.

Την ίδια στιγμή που οι εργαζόμενοι και οι ελαιοπαραγωγοί είναι ανάστατοι, η Μονή Τοπλού, η οποία είναι η μεγαλομέτοχος της εταιρείας, διοργανώνει συναυλίες εξοργίζοντας ακόμη περισσότερο τον λαό και τους εργαζόμενους της περιοχής. Τώρα με το αίτημα για πτώχευση που επιχειρεί η διοίκηση της εταιρείας ουσιαστικά υλοποιεί την εξαρχής πρόθεσή της να μην εξοφλήσει τόσο τα δεδουλευμένα των εργαζομένων όσο και αυτά των κόπων των ελαιοπαραγωγών. Η Μονή Τοπλού, ο μεγαλομέτοχος δηλαδή της εταιρείας, που ελέγχει το πλειοψηφικό πακέτο των μετοχών και έχει ορίσει διευθύνοντα σύμβουλο τον ηγούμενο της μονής, έχει τεράστια ευθύνη, αφού κάνει μπίζνες σε βάρος των εργαζομένων και των αγροτών αντιμετωπίζοντάς τους απλά ως προμηθευτές της ανώνυμης εταιρείας που τους έτυχε η κακιά στιγμή των επιχειρηματικών αποφάσεων και των νόμων της καπιταλιστικής αγοράς.

Δεν είναι, όμως, η πρώτη φορά παρόμοιων πρακτικών του Διοικητικού Συμβουλίου. Η διοίκηση έχει δώσει δείγματα γραφής από το 2017, όταν προέβαινε σε τιμωρητικές απολύσεις λόγω συνδικαλιστικής δράσης, όταν έστελνε εξώδικα και έστηνε απεργοσπαστικούς μηχανισμούς, επειδή πρωτοστάτησαν οι εργαζόμενοι τότε μαζί με τους είκοσι ακόμα συναδέλφους τους στην ίδρυση επιχειρησιακού σωματείου για να προστατέψουν τα δικαιώματά τους. Και τότε επικαλούνταν οικονομικά προβλήματα της επιχείρησης, φαινόμενα κακοδιοίκησης και κακοδιαχείρισης από την προηγούμενη διοίκηση εκείνης της εποχής, επιδιώκοντας να φορτώσει τις συνέπειες και τις όποιες επιλογές στους εργαζόμενους.

Τα παραπάνω που σας αναφέρω προστίθενται σε μια αλυσίδα αρνητικών εξελίξεων συνολικά για τον αγροτικό κόσμο, ιδιαίτερα αυτόν που δραστηριοποιείται στην ελαιοκαλλιέργεια που είναι η βασική οικονομική δραστηριότητα της περιοχής του Δήμου Σητείας.

Γι’ αυτό, κύριε Υπουργέ, σας ρωτάμε σε ποιες κατεπείγουσες ενέργειες θα προβεί η Κυβέρνηση για να ικανοποιηθούν από την εταιρεία τα δίκαια αιτήματα εργαζομένων και ελαιοπαραγωγών, για εξόφληση οφειλών της εταιρείας προς τους εργαζόμενους και τους αγρότες άμεσα, χωρίς καμμία καθυστέρηση και φυσικά σε κάθε περίπτωση να προηγηθεί της πτωχευτικής διαδικασίας. Οι διεκδικήσεις των εργαζομένων είναι δίκαιες και απαιτούν να ικανοποιηθούν τα αιτήματά τους στο ακέραιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΚΩΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε, και ευχαριστώ, κύριε συνάδελφε.

Πρώτα από όλα να απαντήσω στο επίδικο που με ρωτάτε για το ποιες ενέργειες έχουν γίνει σχετικά με τις οφειλές της συγκεκριμένης εταιρείας σε εργαζόμενους. Όπως μας ενημέρωσε η Ανεξάρτητη Αρχή Επιθεώρησης Εργασίας, υπήρξε έλεγχος από το Τοπικό Τμήμα Επιθεώρησης Εργασιακών Σχέσεων Λασιθίου που πραγματοποιήθηκε στο Πληροφοριακό Σύστημα «ΕΡΓΑΝΗ» και διαπιστώθηκαν τα εξής: Σήμερα η εν λόγω επιχείρηση απασχολεί επτά μισθωτούς. Από 1-1-2024 έχει υποβάλει εννιά οικειοθελείς αποχωρήσεις. Σε συνέχεια καταγγελίας εργαζομένων περί οφειλής δεδουλευμένων αποδοχών το τοπικό τμήμα διενήργησε επιτόπιο έλεγχο τον Μάρτη του 2024, κατά τον οποίο διαπιστώθηκε οφειλή υπολοίπου δεδουλευμένων αποδοχών Νοεμβρίου του 2023, Φεβρουαρίου του 2024 σε δεκαέξι μισθωτούς, αποδοχών αδείας και επιδόματος αδείας του 2023 σε δύο μισθωτούς, δώρου Πάσχα του 2024 σε μία εργαζόμενη.

Τώρα, για τις ανωτέρω παραβάσεις έχουν επιβληθεί ήδη διοικητικές κυρώσεις και να σας ενημερώσω ότι παράλληλα κινείται και η ποινική διαδικασία για τυχόν ποινικές κυρώσεις, όπως προβλέπεται στον νόμο.

Οπότε, για να απαντήσω ένα-ένα στα ερωτήματα που θέτετε, η Ανεξάρτητη Αρχή Επιθεώρησης Εργασίας έχει προβεί σε όλες τις νόμιμες διαδικασίες ελέγχου στο πλαίσιο των αρμοδιοτήτων της, όπως προβλέπονται στο άρθρο 103 του ν.4808/2021, έχει επιβάλει τις αντίστοιχες κυρώσεις, έχει εκκινήσει τις αντίστοιχες ποινικές διαδικασίες. Τώρα, πέρα από τον έλεγχο και τις κυρώσεις της ανεξάρτητης αρχής υπάρχει, όπως πολύ καλά γνωρίζετε, ένα ευρύτατο νομοθετικό πλαίσιο προστατευτικό για τους εργαζομένους, ανάλογα, βέβαια -το αναφέρατε και εσείς, θα το πούμε και στη συνέχεια- σε ποια νομική φάση βρίσκεται αυτή τη στιγμή η εταιρεία. Το λέω αυτό γιατί αναλόγως μπορεί και το Υπουργείο Εργασίας να παρέμβει, όπως το κάνει, βεβαίως, σε όλες τις περιπτώσεις και να βοηθήσει τους εργαζομένους να διασφαλιστούν τα δικαιώματά τους, όπως, φυσικά, ορίζει ο νόμος.

Και να ξέρετε, κύριε συνάδελφε, ότι το Υπουργείο και οι αρμόδιες υπηρεσίες πάνω από όλα είμαστε πάντα σε εγρήγορση, ώστε όπου χρειαστεί -και προβλέπεται από τις διατάξεις του νόμου- να προχωρήσουμε σε ανάλογες δράσεις και στη συνέχεια –θα ακούσω, βεβαίως, αυτά που έχετε να πείτε- θα αναλύσω και θα εξειδικεύσω περισσότερο τις διαδικασίες και θα εξηγήσω ότι όταν χρειαστεί και όταν θα πληρούνται οι προϋποθέσεις του νόμου, αμέσως θα επέμβουμε για τα περαιτέρω υπέρ της προστασίας των εργαζομένων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, περιοριστήκατε μόνο στο κομμάτι που αφορά τις οφειλές προς τους εργαζόμενους και αυτά τα οποία είπατε. Βέβαια, η εταιρεία δεν πληρώνει και αν πραγματικά πρέπει να υπάρχει μία παρέμβαση από την πλευρά του κράτους, της Κυβέρνησης, του Υπουργείου, πρέπει να είναι αυτή -δηλαδή τι;- άμεσα να αποζημιωθούν οι εργαζόμενοι πριν προχωρήσει η πτωχευτική διαδικασία.

Εμείς θα στηρίξουμε τους εργαζόμενους, όπως και τους ελαιοπαραγωγούς σε κάθε περίπτωση, αλλά οφείλουμε να θέσουμε ορισμένα ζητήματα που αφορούν και εσάς ως Κυβέρνηση της Νέας Δημοκρατίας.

Αλήθεια, ποια είναι η θέση του δημάρχου και της δημοτικής αρχής Σητείας, για παράδειγμα; Γιατί αρνείται να κάνει δεκτό ψήφισμα της Λαϊκής Συσπείρωσης στο Δημοτικό Συμβούλιο που απηχούσε τις επιθυμίες και τα αιτήματα των ελαιοπαραγωγών και των εργαζομένων; Ποια η σχέση του με τον ηγούμενο, φυσικό και ηθικό αυτουργό αυτής της κατάστασης; Γιατί αρνείται να πάρει θέση ο Μητροπολίτης Ιεραπύτνης και Σητείας; Δεν τον αφορά; Το 44% των μετοχών το έχει η Μητρόπολη, είναι ο μεγαλομέτοχος. Γιατί όλα τα κόμματα -όλα τα υπόλοιπα κόμματα- της Νέας Δημοκρατίας, του ΣΥΡΙΖΑ, του ΠΑΣΟΚ, τηρούν σιγή ιχθύος για ένα οικονομικό σκάνδαλο με πολιτικές, με ηθικές διαστάσεις, με πρωτεργάτη τον ηγούμενο, για την απληρωσιά των εργαζομένων, αλλά και για την κλοπή του μόχθου των ελαιοπαραγωγών; Είναι όλοι «κράταμε να σε κρατώ», κύριε Υπουργέ. Γι’ αυτό και υπάρχει η απόλυτη ομερτά, η απόλυτη σιωπή, ακόμα και στα μέσα μαζικής ενημέρωσης της περιοχής, της πόλης.

Δεν αναφερθήκατε στους βιοκαλλιεργητές. Πιθανά, γιατί δεν είναι στην αρμοδιότητά σας; Δεν έχει σημασία. Για τους βιοκαλλιεργητές, γιατί είναι άλλο πράγμα το να αποζημιώσει η εταιρεία, να δώσει τα δεδουλευμένα στους εργαζόμενους και παράλληλα να οφείλει και στους βιοκαλλιεργητές, στους αγρότες δηλαδή, ελαιοπαραγωγούς που μπορεί να είναι βιοκαλλιεργητές, μπορεί να είναι παραγωγοί συμβατικού λαδιού κ.λπ.. Και η ζημιά εδώ είναι πολύ μεγαλύτερη από αυτή που φαίνεται, δεν είναι απλά ότι δεν τους πλήρωσε για το 2022 - 2023. Δεν είναι μόνο τα ποσά, δηλαδή, που οφείλει, αλλά και το γεγονός ότι χωρίς χρήματα δεν μπορείς να ετοιμάσεις την επόμενη καλλιεργητική περίοδο, με ό,τι συνέπειες μπορεί να έχει αυτό φυσικά και πιο μακροπρόθεσμα. Ποιος θα τους αποζημιώσει γι’ αυτό το σύνολο της ζημιάς; Και δεν μπορεί βέβαια κάθε φορά να ακούμε μια απάντηση έτσι λειτουργεί η ελεύθερη αγορά, ας τα βρουν οι βιοκαλλιεργητές με την εταιρεία, γιατί αυτά ακούγονται κάθε λίγο και λιγάκι.

Εδώ προκύπτει ο Πτωχευτικός Κώδικας -πρέπει να πάρετε θέση σε αυτό- ο οποίος ψηφίστηκε εδώ στη Βουλή από κοινού Νέα Δημοκρατία, ΣΥΡΙΖΑ, ΠΑΣΟΚ, που πρώτα διασφαλίζει τα συμφέροντα της εταιρείας, τα συμφέροντα των τραπεζών, του ελληνικού δημοσίου -της εφορίας, δηλαδή- αφήνοντας ακάλυπτους τους ελαιοπαραγωγούς και τους εργαζόμενους όπου οφείλει μισθούς η εταιρεία.

Και για το ιστορικό της υπόθεσης, η Κοινοβουλευτική μας Oμάδα του KΚΕ είχε καταθέσει εδώ το 2020 -τον Οκτώβριο του ’20- πρόταση νόμου, η οποία δεν έγινε δεκτή ούτε από την Κυβέρνηση, αλλά ούτε και από τα υπόλοιπα κόμματα, και προέβλεπε ότι σε περίπτωση πτώχευσης μιας εταιρείας, να προηγούνται οι εργατικές απαιτήσεις, οι απαιτήσεις άλλων κλάδων, όπως στην προκειμένη περίπτωση των ελαιοπαραγωγών, έναντι των απαιτήσεων των τραπεζών. Και την ίδια ώρα που παρίσταναν ότι διαρρηγνύουν τα ιμάτιά τους για τα συμφέροντα των εργαζομένων -αναφέρομαι στον ΣΥΡΙΖΑ και στο ΠΑΣΟΚ- καταγγέλλοντας την Κυβέρνηση ότι υπερασπίζεται τις τράπεζες σε βάρος του λαού, την ίδια ώρα δεν έβγαλαν άχνα, όταν κλήθηκαν να στηρίξουν την τροπολογία.

Πέρα, λοιπόν, απ’ αυτές τις εξελίξεις σε αυτή την εταιρεία υπάρχουν και άλλα ζητήματα που πρέπει να είναι εις γνώση σας, όπως για παράδειγμα, η εκκαθάριση της δημοτικής επιχείρησης «ΛΕΥΚΗ Α.Ε.», το κλείσιμο των συνεταιρισμών που δεν άντεξαν, όπως και αυτή της Ένωσης των Αγροτικών Συνεταιρισμών Σητείας, όπου η Τράπεζα Πειραιώς έχει συντάξει σχέδιο εξυγίανσης που κουρεύει τις οφειλές σε πρώην εργαζόμενους και συνταξιούχους της Ένωσης και τους αποδίδει τις υπόλοιπες σε βάθος εικοσαετίας, ενώ για κούρεμα τόκων κεφαλαίου προς την ίδια, ούτε λόγος. Αυτά δεν αφορούν το Υπουργείο σας; Ήδη, μάλιστα, ακούγεται -και αυτό σας αφορά- ότι υπάρχουν επιχειρηματικά συμφέροντα που έρχονται να καλύψουν το κενό σε έναν από τους πιο ελαιοπαραγωγικούς δήμους της χώρας, οι οποίοι θα καθορίσουν οι ίδιοι τους όρους του παιχνιδιού.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω με αυτό, κύριε Πρόεδρε.

Κύριε Καραγκούνη, αναφέρομαι στην εταιρεία «ΒΙΟΚΑΛΛΙΕΡΓΗΤΕΣ Α.Ε.», η οποία θα μπει στο Πτωχευτικό Κώδικα, διότι παίζονται άλλα παιχνίδια στο πλαίσιο του ιδιωτικού τομέα και μάλιστα εμπλέκονται γνώριμα πρόσωπα που σχετίζονται με την υπόθεση για την οποία συζητάμε.

Εμείς λοιπόν καλούμε τους φορείς, τους συλλόγους, τα σωματεία κ.λπ. να σταθούν στο πλάι των εργαζομένων της εταιρείας, στο πλάι των αγροτών, γιατί σήμερα είναι αυτοί, αύριο θα είναι όλοι οι υπόλοιποι εργαζόμενοι και όλοι οι υπόλοιποι αγρότες.

Οι αγώνες λοιπόν που χάθηκαν είναι αυτοί που δεν δόθηκαν ποτέ. Το ΚΚΕ μέσα και έξω από τη Βουλή δίνει έναν τέτοιο αγώνα προκειμένου να έχει αίσιο τέλος προς όφελος των εργαζομένων και των αγροτών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΣΤΑΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε συνάδελφε, καταλαβαίνετε -να το ξεκαθαρίσω- ότι το Υπουργείο Εργασίας δεν μπαίνει στα ειδικότερα ζητήματα τα οποία αναφέρατε, κάνατε πολύ συγκεκριμένες αναφορές. Εμείς παρεμβαίνουμε πάντα στο πλαίσιο των δικών μας αρμοδιοτήτων και όπως ορίζεται από τον νόμο.

Να το πω αυτό από την αρχή και βεβαίως σημασία έχει να ξεκαθαρίσουμε και το πλαίσιο. Πρώτα από όλα, αυτή τη στιγμή σας το λέω ότι δεν προκύπτει ότι η εν λόγω επιχείρηση έχει τεθεί υπό καθεστώς πτώχευσης με δικαστική απόφαση. Αυτό είναι κάτι το οποίο αυτή τη στιγμή γνωρίζουμε. Οπότε έχει ενδιαφέρον λοιπόν, με αφορμή την ερώτησή σας, να θέσω και κάποια ειδικότερα νομικά ζητήματα και για να μην παρεξηγηθώ, όχι εν είδει κάποιας νομικής διάλεξης ή να σας παραθέσω το νομικό πλαίσιο, όμως έχει πολύ μεγάλη σημασία και όχι μόνο οι συγκεκριμένοι εργαζόμενοι αυτής της εταιρείας, αλλά και γενικά οι εργαζόμενοι, να γνωρίζουν για τις δυνατότητες που υπάρχουν ώστε να προστατευθούν τα δικαιώματά τους.

Σας το λέω ξεκάθαρα, το έχουμε κάνει σε πάρα πολλές περιπτώσεις, το Υπουργείο Εργασίας θα είναι κοντά, όπως είπα και πριν, όπου μας δίνει τη δυνατότητα ο νόμος και στο πλαίσιο που μπορούμε σε συνεργασία με τους αρμόδιους φορείς, κυρίως με τη ΔΥΠΑ, να είμαστε κοντά τους και να τους βοηθήσουμε. Εξηγώ λοιπόν τι ακριβώς ισχύει.

Προστατευτικές διατάξεις των δικαιωμάτων των εργαζομένων. Έχουμε τον νόμο 2112 του 2020 που είναι το άρθρο 7 της παραγράφου 1 για την υποχρεωτική καταγγελία της συμβάσεως εργασίας ιδιωτικών υπαλλήλων: «Πάσα μονομερής μεταβολή των όρων της υπαλληλικής συμβάσεως η οποία βλάπτει τον υπάλληλο θεωρείται ως καταγγελία αυτής για την οποία ισχύουν οι διατάξεις του παρόντος νόμου». Άρθρο 58 νόμος 4635 του 2019, τροποποίηση του άρθρου 7 του 20, λέει τα εξής: «Θεωρείται μονομερής βλαπτική μεταβολή των όρων εργασίας η πέραν των δύο μηνών καθυστέρηση καταβολής των δεδουλευμένων αποδοχών του εργαζομένου από τον εργοδότη, ανεξαρτήτως της αιτίας της καθυστέρησης». Και οφείλω να τονίσω ότι έχει νομολογηθεί ότι η καθυστέρηση πληρωμής των αποδοχών του μισθωτού συνιστά μονομερή βλαπτική μεταβολή των όρων της σύμβασης εργασίας, όταν προέρχεται από κακοπιστία του εργοδότη ή γίνεται με δόλια προαίρεση και εξαναγκασμό του εργαζομένου σε αποχώρηση ώστε να μην λάβει αποζημίωση.

Περαιτέρω, όσον αφορά την προστασία των δικαιωμάτων των εργαζομένων σε περίπτωση αφερεγγυότητας του εργοδότη, πρέπει να σας πω ότι έχει θεσπιστεί ένα πλέγμα διατάξεων που προβλέπονται τα εξής. Και αυτό έχει σημασία να το ακούσουν και οι εργαζόμενοι, αλλά και άλλες περιπτώσεις. προεδρικό διάταγμα 161 του 2022: «Στη ΔΥΠΑ συνιστάται αυτοτελής λογαριασμός με τον τίτλο: «λογαριασμός προστασίας εργαζομένων από την αφερεγγυότητα του εργοδότη», αποκλειστικό σκοπό έχει την άμεση ικανοποίηση ανεξόφλητων απαιτήσεων εργαζομένων λόγω αφερεγγυότητας του εργοδότη.

Το 152 του ίδιου π.δ.: «Ο σκοπός του λογαριασμού προστασίας εργαζομένων από την αφερεγγυότητα του εργοδότη είναι η πληρωμή ανεξόφλητων λόγω αφερεγγυότητας του εργοδότη αποδοχών μέχρι τριών μηνών που προέρχονται από τη σύμβαση σχέσης εξαρτημένης εργασίας που εμπίπτουν στο χρονικό διάστημα έξι μηνών που προηγείται της υποβολής της αίτησης ή της δήλωσης για κήρυξη πτώχευσης, εφόσον εκδοθεί -προσέξτε- απόφαση που κηρύσσει τον εργοδότη σε πτώχευση ή διαπιστωθεί ότι η επιχείρηση έκλεισε οριστικά και ότι λόγω ανεπάρκειας του ενεργητικού δεν δικαιολογείται η έναρξη διαδικασίας πτώχευσης ή από τη δημοσίευση της προβλεπομένης από τη νομοθεσία ιδιωτικής ασφάλισης υπουργικής απόφασης περί ασφαλιστικής εκκαθάρισης ή από τη δημοσίευση της απόφασης με την οποία ο εργοδότης τίθεται σε συλλογική διαδικασία πέραν της πτώχευσης που στρέφεται κατά της περιουσίας για την ικανοποίηση των πιστωτών του».

Υπάρχει -και τελειώνω, κύριε Πρόεδρε- η παράγραφος 5 του άρθρου 61: «Αφερέγγυος εργοδότης είναι μεταξύ άλλων και το φυσικό ή νομικό πρόσωπο που περιέρχεται σε κατάσταση παύσης ή αναστολής των πληρωμών του και κηρύσσεται σε πτώχευση με απόφαση του αρμοδίου δικαστηρίου».

Ανέφερα πριν ότι σε αυτή τη συγκεκριμένη περίπτωση ακόμα δεν έχει τεθεί υπό καθεστώς πτώχευσης. Οπότε σίγουρα τι περιλαμβάνεται, κύριε συνάδελφε; Έχουμε όλες τις δυνατότητες και τις ασφαλιστικές δικλείδες για την προστασία των δικαιωμάτων -αναγγελία απαιτήσεων, σύνδικο πτώχευσης-, ό,τι προβλέπει το Πτωχευτικό Δίκαιο.

Και σε κάθε περίπτωση βέβαια -το είπα και στην αρχή- είμαστε σε άμεση ετοιμότητα για το αν χρειαστεί στο πλαίσιο των νόμιμων διαδικασιών, να επέμβουμε με τα βοηθήματα που προβλέπει ο νόμος σε συνεργασία με την ΔΥΠΑ και βεβαίως και με τη -θεωρείστε τη δεδομένη- δική σας συνεργασία. Αλλά από εκεί και πέρα από τη στιγμή που θα έχουμε συγκεκριμένες νομικές εξελίξεις και προ της πτωχευτικής, έχουμε τη δυνατότητα να βοηθήσουμε όπως προβλέπει ο νόμος. Σίγουρα όμως αυτά προβλέπει ο Πτωχευτικός Κώδικας, θα τα εφαρμόσουμε -όπως είπα και πριν- σε συνεργασία με τις αρμόδιες υπηρεσίες.

Ευχαριστώ, πολύ κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την τέταρτη με αριθμό 1326/27-8-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Το θεσμικό πλαίσιο επί ζητημάτων εκδικητικής απόλυσης αφήνει χωρίς προστασία εργαζομένους με σοβαρά ζητήματα υγείας».

Ορίστε, κύριε Ηλιόπουλε, έχετε τον λόγο για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, πριν δύο μήνες είχε κατατεθεί από τη Νέα Αριστερά ερώτηση με την οποία θίξαμε το ζήτημα μιας αναίτιας και εκδικητικής απόλυσης εργαζομένου, μάλιστα καρκινοπαθούς από τη διεύθυνση του «ΙΕΚ ΑΛΦΑ».

Σύμφωνα με την απάντηση που είχε δώσει τότε το Υπουργείο έλεγε: «Έχει κριθεί νομολογιακά ότι η καταγγελία της σύμβασης εργασίας από τον εργοδότη είναι άκυρη και θεωρείται ως μη γενόμενη, ως καταχρηστική όταν υπαγορεύεται από ταπεινά ελατήρια που δεν εξυπηρετούν τον σκοπό του δικαιώματος, όπως συμβαίνει στις περιπτώσεις που η καταγγελία οφείλεται σε εμπάθεια, μίσος ή έχθρα ή σε λόγους εκδίκησης», ενώ και στην απάντηση της Επιθεώρησης Εργασίας αναφέρεται ότι η προστασία των εργαζομένων ενισχύεται και από την πρόβλεψη της παραγράφου 2 σύμφωνα με την οποία εάν καταρχήν αποδειχθούν πραγματικά περιστατικά που οδηγούν στο συμπέρασμα ότι η απόλυση είναι απαγορευμένη, ο εργοδότης φέρει το βάρος της ευθύνης να ανατρέψει το τεκμήριο.

Το ζήτημα λοιπόν που ανακύπτει με αυτή την συγκεκριμένη περίπτωση στην αγορά εργασίας δεν αφορά μόνο το συγκεκριμένο ζήτημα, αφορά και κάτι συνολικότερο. Έχουμε έναν εργαζόμενο που απολύθηκε, αφού βρέθηκε με συγκεκριμένο πρόβλημα υγείας και συγκεκριμένα καρκίνο. Εμείς λέμε ότι στην ουσία εντάσσεται στο πνεύμα των διατάξεων του άρθρου 17 του ν.5053/2023, παρά το γεγονός ότι δεν αναφέρεται ρητά, αλλά εντάσσεται σε αυτό το πνεύμα. Και νομίζουμε ότι είναι βαθιά προβληματικό να ζητά η πολιτεία από έναν καρκινοπαθή που απολύθηκε γι’ αυτόν τον λόγο, όπως δείχνουν τα πραγματικά περιστατικά, να είναι αυτός που θα αναλάβει το οικονομικό, ψυχολογικό φορτίο να πάει στα δικαστήρια να ανατρέψει τη συγκεκριμένη απόφαση.

Με βάση αυτά η ερώτησή μας είναι αν θεωρείτε τις διατάξεις του άρθρου 64 του ν.4808/2021, που κωδικοποιήθηκε με το άρθρο 339 του π.δ. του 2022 και στη συνέχεια τροποποιήθηκε με το άρθρο 17 του ν.5053/2023, ότι είναι όσο προστατευτικές θα έπρεπε να είναι ή αν χρήζουν αναπροσαρμογής υπέρ των εργαζομένων, όπως αναφέρω στη συγκεκριμένη περίπτωση.

Και η δεύτερη ερώτηση είναι αν ως πολιτεία θα λέμε σε τέτοιες περιπτώσεις, που έχουμε δηλαδή βαριά θέματα υγείας, ότι ο εργαζόμενος, ο πολίτης είναι αυτός ο οποίος θα φέρει την ευθύνη να ανατραπεί η καταγγελία της σύμβασης ως άκυρη πράξη.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΚΩΣΤΑΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε συνάδελφε, πρώτα απ’ όλα θέλω να πω ότι με την ερώτησή σας θίγετε ιδιαιτέρως ευαίσθητα ζητήματα για τις εργασιακές σχέσεις και την προστασία των εργαζομένων. Και οφείλω να σας ευχαριστήσω για την ευκαιρία που μου δίνετε και να ξεκαθαρίσουμε κάποια νομικά ζητήματα, αλλά και να ασχοληθούμε με πολύ ευαίσθητες -θα έλεγα- πτυχές των εργασιακών σχέσεων.

Και επιτρέψτε μου να ξεκινήσω την απάντησή μου αντίστροφα. Έχει τη σημασία της, διότι με την ερώτηση αναφέρεστε στα ειδικά νομικά ζητήματα όσον αφορά την επάρκεια ή μη του νομικού οπλοστασίου όπως εσείς το αξιολογείτε. Έχω όμως την αίσθηση ότι πριν μπούμε σ’ αυτή την ανταλλαγή -πιστεύω- ωφέλιμων νομικών απόψεων, να πάμε ένα βήμα πιο μπροστά τη συζήτηση και να συζητήσουμε κατά την εκτίμησή μου το προφανές αλλά και το ουσιώδες.

Και αυτό το λέω ως γενική παρατήρηση, που πρέπει πέρα και πάνω απ’ όλα να μας απασχολεί, διότι όποιο κι αν είναι το νομικό οπλοστάσιο -και τώρα απευθύνομαι σε όλους τους εργαζόμενους που μας παρακολουθούν- πρέπει πρωθύστερα να γίνεται αξιοποίηση βεβαίως του νομικού αυτού οπλοστασίου αλλά και αξιοποίηση των ελεγκτικών μηχανισμών.

Το λέω αυτό, γιατί, για την περίπτωση αυτή στην οποία αναφέρεστε και σε συνέχεια ελέγχου που πραγματοποιήθηκε στο πληροφοριακό σύστημα «ΕΡΓΑΝΗ», διαπιστώθηκε ότι η εν λόγω επιχείρηση απασχολεί συνολικά τετρακόσιους σαράντα μισθωτούς. Αναφορικά με το θέμα των καταγγελιών σύμβασης εργασίας, η επιχείρηση προέβη από 1η-1-2024 σε τέσσερις καταγγελίες σύμβασης. Για το ίδιο διάστημα, έχουν πραγματοποιηθεί εκατόν σαράντα δύο αναγγελίες πρόσληψης, είκοσι οικειοθελείς αποχωρήσεις και έχουν υποβληθεί ενενήντα πέντε έντυπα λύσης συμβάσεως ορισμένου χρόνου έργου.

Κατόπιν όσων μάς πληροφόρησε το αρμόδιο Τμήμα Επιθεώρησης Εργασιακών Σχέσεων Δυτικού Τομέα Αθηνών, κατά τα χρονικά έτη 2023-2024 δεν έχουν υποβληθεί καταγγελίες ούτε και αιτήσεις για εργατική διαφορά.

Περαιτέρω, κατόπιν σχετικού ελέγχου στα αρχεία του αυτοτελούς τμήματος για την παρακολούθηση της βίας και παρενόχλησης στην εργασία, από συστάσεώς του, δηλαδή από τις 19-6-2021, και εφεξής δεν βρέθηκε καταχωρημένη καμμία υπόθεση εργατικής διαφοράς βίας και παρενόχλησης στην εργασία με την εν λόγω επιχείρηση.

Συνεπώς -και αυτό, βεβαίως, το λέω γενικά και όχι για τη συγκεκριμένη περίπτωση, αγαπητέ συνάδελφε- ο οποιοσδήποτε υφίσταται την οποιαδήποτε παράβαση της εργατικής νομοθεσίας ή την οποιαδήποτε άσκηση πίεσης ή βίας για πολλούς λόγους θα πρέπει προφανώς να το καταγγείλει. Ειδάλλως, κανένας νόμος και καμμία διάταξη δεν πρόκειται ενεργοποιηθεί ούτε και καμμία υπηρεσία, έτσι; Και αυτό το λέω ως γενικό μήνυμα.

Στη συνέχεια, αυτό που θα κάνουμε είναι μια πιο ειδική, φαντάζομαι, νομική συζήτηση, που θα είχε πολύ μεγάλο ενδιαφέρον. Θα ήταν σημαντικό να είχε γίνει μια σχετική καταγγελία, για να δούμε εν τοις πράγμασι πόσο αποτελεσματικό είναι το νομικό οπλοστάσιο και πόσο, βεβαίως, προστατεύει τους εργαζομένους και να συζητήσουμε ειδικότερα επί του θέματος. Δεν έχουμε, αλλά θα έχουμε στη συνέχεια την ευκαιρία να πούμε και περαιτέρω πράγματα, γιατί ξέρω ότι θα είναι και η ουσία της ερώτησής σας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Ηλιόπουλε, έχετε τον λόγο για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, μιλάμε για απόλυση καρκινοπαθούς και απόλυση που έγινε μετά τη διάγνωση της ασθένειας. Δεν είναι η μόνη καταγγελία που έχετε στα χέρια σας. Μέσα στο καλοκαίρι, πριν λίγες μέρες υπήρξε μια καταγγελία από το Σωματείο στη «VODAFONE» πάλι για απόλυση εργαζομένου με καρκίνο.

Σας έκανα εγώ μια συγκεκριμένη ερώτηση για αυτή την απόλυση καρκινοπαθούς από το ΙΕΚ «ΑΛΦΑ», για το αν θεωρείτε ότι οι σοβαροί λόγοι υγείας μπορούν και πρέπει να μπουν στις περιπτώσεις που οι απολύσεις θεωρούνται άκυρες και το βάρος της ευθύνης πέφτει στον εργοδότη. Με πολύ έξυπνο τρόπο ψιλογλιστρήσατε από την απάντηση.

Είπατε ότι δεν έχουμε καταγγελίες στην Επιθεώρηση Εργασίας. Ο συγκεκριμένος εργαζόμενος αυτή τη στιγμή είναι στα δικαστήρια. Το αν ένας εργαζόμενος έχει εμπιστοσύνη να πάει στα δικαστήρια ή στην Επιθεώρηση Εργασίας εσάς πρέπει να προβληματίσει. Όμως, μην μπούμε τώρα σε αυτή τη συζήτηση, γιατί δεν είναι αυτό το ζήτημα. Εσείς νομοθετείτε. Την Επιθεώρηση Εργασίας την κάνατε ανεξάρτητη αρχή και μειώσατε και τα πρόστιμα. Όμως, την κάνατε ανεξάρτητη αρχή, δηλαδή να λέτε «δεν φταίω εγώ, μια ανεξάρτητη αρχή είναι, πηγαίνετε».

Το ζήτημα είναι αν θα πάρετε κάποια νομοθετική πρωτοβουλία. Μάλιστα μιλάμε -για να ξέρετε το ιστορικό- για εργαζόμενο για τον οποίο όχι μόνο δεν υπήρχε κανένα παράπονο για την εργασία του, αλλά, αντιθέτως, η διοίκηση είχε αναφέρει ότι τη δουλειά του συγκεκριμένου απολυμένου τη χαρακτηρίζει υψηλός επαγγελματισμός. Υψηλός επαγγελματισμός, βαριά ασθένεια, απόλυση!

Και το πολύ απλό ερώτημα είναι αν θα δεχτούμε ότι σε μια τέτοια περίπτωση το βάρος της απόδειξης θα βαρύνει τον εργαζόμενο. Το βάρος τού να πάει στα δικαστήρια θα βαρύνει τον εργαζόμενο.

Ξέρετε κάτι, κύριε Υφυπουργέ; Οι εργασιακές σχέσεις δεν είναι συνδρομή στο «NETFLIX». Δεν την κόβεις όποτε θέλεις. Εξαρτάται η ζωή των ανθρώπων από αυτή τη σχέση. Και ένας άνθρωπος σε μια τόσο κρίσιμη στιγμή της ζωής του βρέθηκε μόνος του απέναντι σε ένα νομοθετικό πλαίσιο ελλιπές και μια εργοδοσία η οποία προσπαθεί να τον εξοντώσει. Και επειδή όλα συνδυάζονται -από το μερικό μπορούμε να πάμε στο γενικό- η διάλυση των εργασιακών σχέσεων, η απουσία των συλλογικών συμβάσεων αποτυπώνεται στους μισθούς.

Βγήκε τις προηγούμενες μέρες η μελέτη του ΚΕΠΕ, που λέει ότι η χώρα είναι στον πάτο των είκοσι επτά της ΕΕ -κάτω και από τη Βουλγαρία- στο μέσο ωρομίσθιο. Και τι έκανε η Κυβέρνηση; Έβγαλε τον κ. Σκέρτσο να αμφισβητήσει τα στοιχεία.

Δεν θυμάμαι άλλη φορά όσο διαβάζω, καταλαβαίνω, μελετώ πράγματα για την πολιτική ζωή της χώρας Υπουργό να αμφισβητούσε όχι μία πρόταση πολιτικής, αλλά τα στοιχεία του ΚΕΠΕ.

Και ότι αμφισβητείτε τα στοιχεία του ΚΕΠΕ δείχνει ένα πράγμα, ότι δεν θέλετε να κάνετε κάτι για να αλλάξετε αυτή την πραγματικότητα. Γι’ αυτό αμφισβητείτε τα στοιχεία. Και δεν θέλετε να αλλάξετε αυτή την πραγματικότητα, γιατί αυτή είναι η ουσία της πολιτικής σας, μία ελληνική οικονομία η οποία τα πηγαίνει πάρα πολύ καλά στην κερδοφορία, αλλά πάρα πολύ άσχημα στους μισθούς. Είμαστε τρίτοι στην Ευρωπαϊκή Ένωση ως ποσοστό του ΑΕΠ, όμως οι μισθοί ως ποσοστό του ΑΕΠ είναι δεύτεροι από το τέλος. Αυτό αποτυπώνεται και στα συγκεκριμένα παραδείγματα.

Άρα, για να κλείσω, λέμε το εξής. Εμείς λέμε ότι σοβαροί λόγοι υγείας, όπως στο συγκεκριμένο περιστατικό που μιλάμε για καρκινοπαθείς, έπρεπε ξεκάθαρα, ρητά, να ορίζονται ως περιστατικά που η απόλυση θα είναι άκυρη και το βάρος της απόδειξης θα πρέπει να πέφτει στον εργοδότη. Και, επίσης, ζητάμε και διεκδικούμε να επανέλθει και ο βάσιμος λόγος απόλυσης, που ήταν μία από τις πρώτες διατάξεις που καταργήσατε το 2019 με το που αναλάβατε -όχι εσείς προσωπικά, η Κυβέρνησή σας-, που ακριβώς έδινε την ευθύνη για την τεκμηρίωση της απόλυσης στην εργοδοσία.

Ξέρουμε ότι δεν θα τα κάνετε, γιατί αυτό σημαίνει μία εντελώς διαφορετική πολιτική. Θα συνεχίσουμε, όμως, να παλεύουμε μαζί με τον κόσμο της εργασίας, ακριβώς για να ανατραπεί αυτή η πολιτική, που έχει φέρει τα συγκεκριμένα αποτελέσματα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Έλεγα ότι θα μπαίναμε σε λίγο πιο παραγωγική συζήτηση για το ζήτημα αυτό, γιατί πράγματι είναι πολύ ενδιαφέρον και έχει πολλές νομικές πλευρές. Εγώ θα προσπαθήσω να το κάνω. Βεβαίως, δεν θέλω να μπω στον πειρασμό να απαντήσω σε αυτά τα οποία ακούγονται περί Βουλγαρίας. Δεν υπάρχει κανένα ζήτημα σύγκρισης.

Κύριε συνάδελφε, τα επίσημα στοιχεία σάς τα έχει δώσει και η Κυβέρνηση.

Ο κατώτατος μισθός στη Βουλγαρία είναι 477 ευρώ. Σε εμάς είναι 830ευρώ. Αφήνω το πόσο τον είχατε αφήσει εσείς. Αλλά η σκέψη μας είναι να πάει πολύ ψηλότερα. Και θα πάει πολύ ψηλότερα, γιατί ακριβώς υπάρχει αυτή η Κυβέρνηση, που πραγματικά ενδιαφέρεται για τους εργαζόμενους και όχι να λέει ότι ενδιαφέρεται για τους εργαζόμενους και να έχει υποκατώτατους μισθούς.

Το θέμα είναι ότι στην Ελλάδα ο κατώτατος μισθός, σύμφωνα με τα επίσημα στοιχεία, είναι στην ενδέκατη θέση στις είκοσι δύο χώρες που έχουν θεσμοθετημένο κατώτατο μισθό. Αυτό το λέω για την αποκατάσταση της αλήθειας.

Μπαίνω τώρα, όμως, στην ουσία. Και εσείς παραδεχτήκατε ότι δεν έχει υπάρξει καταγγελία. Και το θεωρώ σημαντικό για την εκκίνηση -το είπα και πριν- νομικών διαδικασιών, αλλά και την εκκίνηση και των θεσμοθετημένων οργάνων που έχουμε ως πολιτεία, ως Υπουργείο Εργασίας. Και βεβαίως, με μια Ανεξάρτητη Αρχή Επιθεώρησης Εργασίας -δεν ξέρω αν είστε εναντίον-, γιατί αυτό σημαίνει αναβάθμιση. Όταν είσαι ανεξάρτητη αρχή, υπάρχει αναβάθμιση. Αλλά αυτή είναι μια διαφορετική άποψη που έχετε. Δεν θέλω να κάνω τώρα τη συζήτηση, γιατί ξέρω ότι δεν έχετε δικαίωμα να τριτολογήσετε.

Ας πάμε, λοιπόν, τώρα στην εξειδίκευση του νομικού πλαισίου, γιατί αυτό έχει σημασία, αυτό το οποίο αναφέρατε, να δούμε δηλαδή την επάρκεια ή όχι του νομικού πλαισίου.

Κύριε Πρόεδρε, θα χρειαστώ λίγο χρόνο. Θα τελειώσω σύντομα, αλλά θα χρειαστώ λίγο χρόνο.

Το άρθρο 66 του ν.4808 του 2021, που τροποποιήθηκε με το άρθρο 17 του ν.5053 του 2023, το οποίο και εσείς αναφέρατε στην ερώτησή σας, αφορά την ακυρότητα της καταγγελίας σύμβασης εξαρτημένης εργασίας αορίστου χρόνου από τον εργοδότη.

Με τη διάταξη αυτή διακρίνονται μεταξύ των ελαττωματικών απολύσεων αυτές που απαγορεύονται ρητώς στον νόμο και οι λοιπές. Από την αιτιολογική έκθεση του νόμου προκύπτει ότι δεν απαιτείται -προσέξτε- η πολύ λιγότερο βέβαιη κρίση μέσω του άρθρου 281, στην οποία μπορεί να υπεισέρχονται και άλλα κριτήρια που μπορεί να καταλήξουν εις βάρος του εργαζομένου, αλλά και προβλέπεται ρητά η αντιστροφή του βάρους της απόδειξης υπέρ του εργαζομένου με τροποποίηση των κοινών διατάξεων της πολιτικής δικονομίας.

Με λίγα λόγια, ο εργαζόμενος που ισχυρίζεται ότι η απόλυσή του έγινε για έναν από τους λόγους της παραγράφου 1 του άρθρου 66 αρκεί να αποδείξει πραγματικά περιστατικά ικανά να στηρίξουν την πεποίθηση ότι η απόλυση έγινε για τον επικαλούμενο λόγο. Σε μια τέτοια περίπτωση εναπόκειται στον εργοδότη να αποδείξει ότι η απόλυσή του δεν έγινε για τον λόγο αυτό.

Αφ’ ενός γίνεται ενδεικτική αναφορά όσων απαγορεύονται με ρητή νομοθετική διάταξη ήδη και πριν την ισχύ του εν λόγω νόμου, αλλά αφ’ ετέρου προστίθενται και λόγοι που σχετίζονται με την εφαρμογή του εν λόγω νόμου: απόλυση για την άσκηση δικαιώματος αποσύνδεσης, συμφιλίωση οικογενειακής και επαγγελματικής ζωής και άλλα. Εισάγεται επίσης η απαγόρευση και είναι άκυρη κάθε απόλυση που γίνεται ως αντίδραση για την άσκηση οποιουδήποτε νόμιμου δικαιώματος του εργαζομένου.

Δεύτερον, ένα ακόμη βήμα νομοθετικό που ενισχύει την προστασία των εργαζομένων -κύριε Πρόεδρε, αυτό είναι καλό να το ακούσουν και οι εργαζόμενοι- είναι το εξής. Σύμφωνα με τη διάταξη της παραγράφου 2 του άρθρου 66 προβλέπεται ότι αν κατ’ αρχήν αποδειχθούν πραγματικά περιστατικά που οδηγούν στο συμπέρασμα ότι η απόλυση είναι απαγορευμένη, ο εργοδότης φέρει το βάρος να ανατρέψει αυτό το τεκμήριο.

Συνεπώς, με βάση τις διατάξεις αυτές, είναι πλέον πολύ δύσκολο για τον εργοδότη να απειλήσει αμέσως ή εμμέσως τον εργαζόμενο με απόλυση σε περίπτωση που ο εργαζόμενος ασκήσει νόμιμο δικαίωμά του, καθώς πλέον προβλέπεται ρητή ακυρότητα σε μια τέτοια περίπτωση, δηλαδή καθιερώνεται εκ πρώτης όψεως απόδειξη για τις περιπτώσεις αυτές. Έτσι, εάν ο εργαζόμενος αποδείξει ότι ενάσκησε κάποιο νόμιμο δικαίωμα, δηλαδή -για να το πούμε απλά στον κόσμο- προσέφυγε στην Επιθεώρηση Εργασίας για να ζητήσει δεδουλευμένα και πολύ σύντομα μετά την καταγγελία απολύθηκε, θα πετύχει να αναγνωριστεί η ακυρότητα της απόλυσής του, εκτός εάν ο εργοδότης αποδείξει -προσέξτε- με θετικό τρόπο είτε ότι η απόλυση έγινε για κάποιον άλλον λόγο είτε ότι η ενάσκηση νομίμου δικαιώματος δεν σχετίζεται με την απόλυση.

Η αρμόδια υπηρεσία του Υπουργείου Εργασίας έχει εκδώσει και σχετική εγκύκλιο για το θέμα, με την οποία δίνονται οδηγίες για την ορθή εφαρμογή του νόμου και μάλιστα -αυτό έχει σημασία- διευκρινίζει περιπτώσεις άκυρων απολύσεων που οφείλονται σε δυσμενή διάκριση εις βάρος του εργαζομένου σε ενάσκηση νομίμων δικαιωμάτων του, απολύσεις εγκύων, στρατευμένων, συνδικαλιστών και άλλα. Υπάρχει συγκεκριμένη εγκύκλιος.

Να πάμε και στο ζήτημα που αναφέρεστε σχετικά με το αν προστατεύεται ένας εργαζόμενος που είναι ασθενής και απουσιάζει επί μακρόν από την εργασία του. Η απάντηση είναι ότι έχουμε ισχυρές πρόνοιες στον νόμο. Σε εφαρμογή αυτών υπάρχει πλήθος δικαστικών αποφάσεων που έχουν αποφανθεί σχετικά, καταγγελία της σύμβασης εργασίας του ασθενήσαντος μισθωτού που δεν μπορεί να λειτουργήσει ως κύρωση σε βάρος αυτού, οι οποίες απουσίες έλαβαν χώρα στο παρελθόν. Υπάρχει η αρεοπαγίτικη απόφαση 1759. Έχει κριθεί, επίσης, καταχρηστική η καταγγελία μισθωτού επιδεικνύοντα ζήλο, αυταπάρνηση, εντιμότητα, εργατικότητα και αποδοτικότητα υποβληθέντος σε εγχείρηση –νομολογημένο- ανοικτής καρδιάς, γενομένη μάλιστα υπό συνθήκες μειωτικές της προσωπικότητας του εργαζομένου.

Άκυρη είναι και η καταγγελία, όταν υπαγορεύεται από στενό και στυγνό κακώς εννοούμενο επαγγελματικό συμφέρον, με σκοπό την απαλλαγή από τον ασθενή και μη παραγωγικό πλέον εργαζόμενο και καθώς επιλέχθηκε το έσχατο μέτρο της απόλυσης του μισθωτού, ενώ υπήρχε δυνατότητα τοποθέτησής του σε άλλη θέση με λιγότερα υπεύθυνα καθήκοντα. Απόφαση του Εφετείου Αθηνών.

Συνοψίζοντας, κύριε Πρόεδρε –και κλείνω-, έχουμε ένα νομικό πλαίσιο που είναι προστατευτικό για τις απολύσεις. Είναι ένα πλαίσιο εναρμονισμένο με το Ευρωπαϊκό Δίκαιο και τον ευρωπαϊκό κοινωνικό χάρτη. Αυτό είναι πολύ σημαντικό. Κωδικοποιεί τους λόγους ακυρότητας με ρητή αναφορά στην εκδικητική απόλυση -αυτό κρατήστε, κύριε συνάδελφε- και δίνεται η δυνατότητα στον εργαζόμενο να προσφεύγει στους θεσμούς, όπως είναι η ανεξάρτητη αρχή, η Επιθεώρηση Εργασίας και προφανώς και τα δικαστήρια. Και μην ξεχνάτε ότι σήμερα -γιατί κάναμε και πριν αναφορά- η Επιθεώρηση Εργασίας είναι αναβαθμισμένη ως ανεξάρτητη, πλέον, αρχή.

Από την άλλη, κύριε συνάδελφε, δεν σας κρύβω ότι η πολιτική ηγεσία του Υπουργείου είναι πάντα στη διάθεσή σας να συζητήσουμε οποιαδήποτε αλλαγή, οποιαδήποτε άλλη ιδέα ή πρόταση -εγώ το λέω με πολύ ξεκάθαρο τρόπο και ειλικρινώς απέναντί σας- με την οποία να μπορούμε να βελτιώσουμε το πλαίσιο. Ξέρω ότι στο κόμμα σας υπάρχουν πάρα πολλοί άξιοι συνάδελφοι και πέρα από εσάς, οι οποίοι γνωρίζουν τα ζητήματα. Η συμβολή σας θα είναι επιβοηθητική. Είμαστε εδώ για οποιαδήποτε πρόταση, πάντα βεβαίως με σεβασμό των απόψεων όλων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Θα συζητηθεί η δεύτερη με αριθμό 4057/1-4-2024 ερώτηση του κύκλου των αναφορών και ερωτήσεων της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να μπορούν οι νέοι πτυχιούχοι που παρακολουθούν μεταπτυχιακές σπουδές να εγγράφονται στα Μητρώα Ανέργων της Δημόσιας Υπηρεσίας Απασχόλησης (ΔΥΠΑ)».

Κυρία Φωτίου, έχετε τον λόγο για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, η ερώτηση που κατατέθηκε την 1η Απριλίου και δεν απαντήθηκε αφορά στο αν προτίθεστε καθαρά εσείς να διορθώσετε με νομοθετική παρέμβαση μια μεγάλη αδικία που υφίστανται χιλιάδες πτυχιούχοι, οι οποίοι παρακολουθούν μεταπτυχιακές σπουδές στα δημόσια πανεπιστήμια. Η αδικία είναι ότι δεν τους επιτρέπεται να εγγραφούν στα μητρώα ανέργων της ΔΥΠΑ –πρώην ΟΑΕΔ- κατά τη διάρκεια των μεταπτυχιακών τους σπουδών. Η ΔΥΠΑ τούς επιτρέπει να εγγραφούν μόνο αν πιάσουν δουλειά οπουδήποτε πριν εγγραφούν στο μεταπτυχιακό πρόγραμμα και απολυθούν κατά τη διάρκειά του.

Σε τι ωφελούνται τώρα οι νέοι επιστήμονες αυτοί, μπαίνοντας με αυτόν τον τρόπο στα μητρώα ανέργων της ΔΥΠΑ; Να μπορούν να ενταχθούν στα ειδικά προγράμματα επιδότησης πρώτης θέσης εργασίας ή στα προγράμματα νέων επιστημόνων. Γιατί, βέβαια, δεν υπάρχει θέμα, γιατί δεν δικαιούνται προφανώς το επίδομα ανεργίας. Άρα δεν μπαίνει τέτοιο θέμα. Αν, όμως, ένας πτυχιούχος είναι, ήδη, μεταπτυχιακός σπουδαστής έστω και για ένα μήνα και θέλει να γραφτεί στο μητρώο ανεργίας, του απαγορεύεται αυτό. Γιατί; Γιατί η ΔΥΠΑ λέει ότι αν ξεκινήσεις τις μεταπτυχιακές σου σπουδές χωρίς να έχεις γραφτεί πιο μπροστά στα μητρώα της ανεργίας, είσαι φοιτητής και προστατευόμενο μέλος της οικογένειάς σου. Άρα δεν έχεις ανάγκη να εργαστείς. Ενώ ο διπλανός συμφοιτητής σου στο μεταπτυχιακό που γράφτηκε ήδη στο μητρώο της ΔΥΠΑ πριν ξεκινήσει το μεταπτυχιακό του, δεν θεωρείται φοιτητής ούτε προστατευόμενο μέλος. Σας φαίνεται αυτό δίκαιο; Σας φαίνεται αυτό λογικό; Μήπως εδώ κάτι άλλο έχουμε; Έχουμε φοιτητές δύο ταχυτήτων.

Στην πραγματικότητα υπάρχει τρία σε ένα. Υπάρχει ένας παραλογισμός, υπάρχει μια υποκρισία και μια δήθεν άγνοια του κράτους για το γεγονός ότι το κόστος των μεταπτυχιακών σπουδών που πλέον θεσμοθέτησε η Κυβέρνηση της Νέας Δημοκρατίας στα δημόσια πανεπιστήμια έχει ανέβει στον Θεό. Θα πω παραδείγματα στη δευτερολογία. Αυτά σε συνδυασμό με την κρίση ακρίβειας και την εργασιακή επισφάλεια της οικογένειας μπορούν να αναγκάσουν ένα μεταπτυχιακό φοιτητή να διακόψει τις σπουδές του. Παράδειγμα; Φανταστείτε ο προηγούμενος πατέρας καρκινοπαθής που απολύθηκε –της ερώτησης του κόμματός μας από τον κ. Ηλιόπουλο μόλις πριν- να έχει έναν γιο που είναι στα μεταπτυχιακά. Θα σταματήσει αυτός τα μεταπτυχιακά γιατί δεν θα έχει ούτε ένα ευρώ να πληρώνει από δω και ύστερα; Άρα αδικεί κατάφωρα όσους φοιτητές χρειάζεται να εργαστούν -γιατί κάτι τους έτυχε- και να χρηματοδοτήσουν τις μεταπτυχιακές του σπουδές, ενώ όσοι έχουν χρήματα να πληρώνουν για τα παιδιά τους δεν υπάρχει πρόβλημα.

Κύριε Υφυπουργέ, ρωτώ. Ξέρετε μήπως να μας πείτε πόσοι από τους ογδόντα τρεις χιλιάδες εν ενεργεία μεταπτυχιακούς φοιτητές είναι εγγεγραμμένοι στο μητρώο ανέργων της ΔΥΠΑ; Μήπως ελάχιστοι; Ρωτήσατε με την ευκαιρία της ερώτησής μου; Μήπως ακριβώς αυτός είναι ο λόγος της απαγόρευσης εγγραφής τους; Δηλαδή, για να μην εμφανιστεί στο Θεό η ανεργία των νέων στη ΔΥΠΑ; Γιατί για την ΕΛΣΤΑΤ ξέρουμε ότι ενώ το γενικό είναι 9,9 στο σύνολο είναι 20% η ανεργία των νέων.

Άρα σας ρωτώ: θα αναλάβετε νομοθετική πρωτοβουλία, ώστε όλοι οι μεταπτυχιακοί φοιτητές να έχουν δικαίωμα εγγραφής οποτεδήποτε στα μητρώα ανέργων επιστημόνων της ΔΥΠΑ; Θα μπορούν να έχουν πρόσβαση σε όλα τα σχετικά προγράμματα εξεύρεσης εργασίας ανάλογης με τα προσόντα τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Αξιότιμη κυρία συνάδελφε, πραγματικά η ερώτησή σας έχει πολύ ενδιαφέρον. Είναι σημαντική. Είναι ένα θέμα, το οποίο γνωρίζετε πάρα πολύ καλά. Το είχατε χειριστεί συνολικά ως Υπουργείο Εργασίας, όχι προσωπικά. Θα κάνουμε και μια πιο εξειδικευμένη αναφορά σε αυτό. Πάντα λέω ότι τέτοιες απόψεις ή ζητήματα μπορούμε να τα προσεγγίσουμε. Βεβαίως έχουν μια σκληρή νομική διάσταση και ένα καλό κανονιστικό πλαίσιο πολύ συγκεκριμένο. Από εκεί και πέρα να δούμε περαιτέρω τι συζήτηση μπορεί να γίνει. Χωρίς να θέλω να εξειδικεύσω ιδιαίτερα το νομικό πλαίσιο, επιτρέψτε μου, όχι μόνο προς ενημέρωση δική σας, γιατί, προφανώς, εσείς ξέρετε τα θέματα, αλλά γενικότερα, καθώς μας ακούν και οι φοιτητές και όλος ο κόσμος, να οριοθετήσουμε το πλαίσιο της συζήτησης και βεβαίως την απάντηση προς εσάς και να ξεκαθαρίσουμε το εξής.

Σε παγκόσμιο επίπεδο αλλά κυρίως σε κοινοτικό, γιατί στο πλαίσιο της δικής μας έννομης τάξης μάς επηρεάζει το Κοινοτικό Δίκαιο, οι φοιτητές για να μπορούν να εγγραφούν στα μητρώα ανεργίας θα πρέπει να είναι άμεσα διαθέσιμοι προς εργασία, να αναζητούν ενεργά απασχόληση, δηλαδή να έχουν πραγματοποιήσει συγκεκριμένες ενέργειες με σκοπό την εξεύρεση απασχόλησης.

Αναφέρομαι προφανώς στην παράγραφο 1 του παραρτήματος 1 του ευρωπαϊκού κανονισμού, είναι ο 1897/2000όπου λέει τα εξής: Άνεργοι είναι τα άτομα ηλικίας δεκαπέντε έως εβδομήντα τεσσάρων ετών, τα οποία α) δεν είχαν εργασία κατά την εβδομάδα αναφοράς, δηλαδή δεν είχαν ούτε μισθωτή εργασία ούτε μη μισθωτή εργασία, β) ήταν διαθέσιμοι για εργασία, δηλαδή για έναρξη δραστηριότητας ως μισθωτή ή μη μισθωτή εντός δύο εβδομάδων από την εβδομάδα αναφοράς, γ) αναζητούσαν ενεργά απασχόληση, δηλαδή είχαν πραγματοποιήσει συγκεκριμένες ενέργειες με σκοπό την εξεύρεση μισθωτής ή μη μισθωτής απασχόλησης για περίοδο τεσσάρων εβδομάδων που λήγει στο τέλος της εβδομάδας αναφοράς ή τα οποία είχαν βρει εργασία και θα την άρχιζαν εντός τριών μηνών το πολύ.

Παράγραφος 2 του ίδιου ευρωπαϊκού κανονισμού: Η εκπαίδευση και η κατάρτιση θεωρούνται ως μέσα βελτίωσης της απασχολησιμότητας, αλλά δεν αποτελούν μεθόδους αναζήτησης εργασίας. Τα άτομα χωρίς εργασία που συμμετέχουν σε σπουδές ή κύκλους κατάρτισης δεν θεωρούνται άνεργα, παρά μόνο –και εδώ βεβαίως είναι η ουσία- εάν είναι διαθέσιμα για εργασία και σε αναζήτηση εργασίας, σύμφωνα με τους ορισμούς των σημείων 1, το στοιχείο β΄ και γ΄.

Από την ερμηνεία των διατάξεων του ευρωπαϊκού κανονισμού, κυρία συνάδελφε, συνάγεται ότι ένας φοιτητής σπουδαστής δεν μπορεί να θεωρηθεί άνεργος ακόμα και όταν για πρώτη φορά εμφανίζεται να ανταποκρίνεται στα στοιχεία β΄ και γ΄ του ευρωπαϊκού ορισμού της ανεργίας, να είναι δηλαδή και διαθέσιμος για απασχόληση και να αναζητά ενεργά απασχόληση. Θα πρέπει δηλαδή, αυτός να έχει ήδη εργαστεί, να έχει βρεθεί κατόπιν χωρίς εργασία, ώστε να μπορούν να συντρέξουν σε αυτόν οι προϋποθέσεις, όπως ανέφερα πριν των στοιχείων β΄ και γ΄. Και προσέξτε αυτά τα λέει ο κανονισμός, που όπως πολύ καλά γνωρίζετε, κυρία συνάδελφε, και προφανώς κληθήκατε και εσείς να τα εφαρμόσετε και θα συζητήσουμε και περαιτέρω για όλο αυτό, έχει τη δική του δεσμευτικότητα και στο Εθνικό μας Δίκαιο.

Αφού σας παρέθεσα λοιπόν, το κανονιστικό πλαίσιο, θέλω στη συνέχεια και αφού σας ακούσω με πολύ μεγάλη προσοχή να δούμε και το κανονιστικό πλαίσιο και πώς αξιολογούμε αυτό το κανονιστικό πλαίσιο και στο πλαίσιο του κανονιστικού πλαισίου τι προτάσεις μπορούμε να συζητήσουμε. Θα έχουμε τη δυνατότητα, αφού ακούσω με προσοχή επί του κανονιστικού πλαισίου, να έχουμε έναν γόνιμο διάλογο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Κατ’ αρχάς, κύριε Υφυπουργέ, να θεωρήσω από την απάντησή σας ότι είστε πρόθυμος να βρείτε νομοθετική λύση, εντός του πλαισίου. Και εγώ αυτό σας ζητώ. Εντός του πλαισίου να βρείτε νομοθετική λύση για να άρουμε μια αδικία. Ποια αδικία; Την είπα. Ότι έχουμε μεταπτυχιακούς φοιτητές δύο ταχυτήτων. Εκείνοι οι οποίοι πριν τα μεταπτυχιακά τους γράφτηκαν στα μητρώα της ΔΥΠΑ, είναι από τα μητρώα της ΔΥΠΑ εγγεγραμμένοι και άρα ωφελούνται είτε από τα προγράμματα ή οτιδήποτε, ακόμη και αν απολυθούν ή αν δεν έχουν απολυθεί. Και εκείνοι οι οποίοι ξεκίνησαν τα μεταπτυχιακά τους, τους συνέβη κάτι φοβερό στον δρόμο και δεν μπορούν να συνεχίσουν με τίποτα τα μεταπτυχιακά τους.

Και σας λέω, ξέρετε πολύ καλά ότι με αυτό τον τρόπο ευνοούνται τα παιδιά που έχουν οικογένειες που αντέχουν να πληρώνουν τα μεταπτυχιακά. Γιατί ίσως -και δεν είναι της αρμοδιότητάς σας, κύριε Υφυπουργέ-, δεν γνωρίζετε τι συμβαίνει στα μεταπτυχιακά αυτή τη στιγμή. Είπατε δύο πράγματα. Το ένα είναι να δούμε αν εντός πλαισίου μπορούμε να βρούμε αυτή τη ρωγμή, ώστε να κατοχυρώσουμε αυτό που θεωρείτε και εσείς δίκαιο. Και το δεύτερο είναι αν μπορούν ενώ κάνουν μεταπτυχιακά, να εργάζονται κιόλας. Αυτά τα δύο δεν είπατε; Άρα τα κατάλαβα καλά.

Σας λέω, λοιπόν, ότι στα πανεπιστήμια επειδή τα αφήσατε χωρίς σημαντική αύξηση των προϋπολογισμών τους, τα οδηγήσατε να απαιτούν δίδακτρα για να μπορούν να επιβιώσουν τα μεταπτυχιακά τους. Να σας δώσω εγώ μερικά στοιχεία τα οποία θα τα καταθέσω, όπως και τα προηγούμενα της ΕΛΣΤΑΤ.

Σήμερα στην Ελλάδα, κύριε Υφυπουργέ, έχουμε τριακόσιες ογδόντα χιλιάδες ενεργούς προπτυχιακούς φοιτητές. Ενεργούς, όχι αυτούς που λιμνάζουν. Στα δημόσια AEI ογδόντα τρεις χιλιάδες μεταπτυχιακούς, κύριε Πρόεδρε, και τριάντα μία χιλιάδες οκτακόσιους υποψήφιους διδάκτορες.

Όπως έχουν τα πράγματα στην αγορά εργασίας, ξέρετε πολύ καλά ότι για τους πτυχιούχους των δημόσιων πανεπιστημίων είναι πολύ σημαντικό να έχουν μεταπτυχιακό τίτλο. Δυστυχώς, όμως, οι μεταπτυχιακές σπουδές είναι πλέον ακριβές. Έτσι οτιδήποτε συμβεί στην οικογένεια -παραδείγματος χάριν ο καρκινοπαθής πατέρας, που απολύθηκε και απολύθηκε χωρίς καρκινοπάθεια- μπορεί να τινάξει στον αέρα τον οικονομικό προγραμματισμό και τη δυνατότητα των φοιτητών-μελών της να κάνουν μεταπτυχιακές σπουδές.

Σας λέω, λοιπόν, εδώ τα εξής: Τα περισσότερα προγράμματα και θα αναφέρω όλα τα προγράμματα, έχουν διάρκεια -θα σας θα καταθέσω να τα έχετε- τριών έως τεσσάρων εξαμήνων. Δεν είναι ενός χρόνου. Τα περισσότερα είναι τριών έως τεσσάρων εξαμήνων. Πολύ μεγάλος χρόνος που μπορεί να σου συμβεί κάτι ως οικογένεια και πρέπει να το αντιμετωπίσεις. Το ΕΚΠΑ έχει τρία εξάμηνα 7.000 ευρώ, Στρες και Υγεία, τέσσερα εξάμηνα, 8.000 ευρώ, Αρχαιολογία της Ελλάδος, 6.000 ευρώ, Εφαρμοσμένη Λογιστική και Ελεγκτική, τέσσερα εξάμηνα, 7.400 ευρώ, Αρχαιολογία και Γεωεπιστήμες, τρία εξάμηνα, 6.000 ευρώ, Διεθνές Ευρωπαϊκό Δίκαιο, 4.800 ευρώ, Ποσοτική Επενδυτική, τρία έως τέσσερα εξάμηνα, 4.800 έως 6.000 ευρώ, Κλινική Νευροψυχολογία, τέσσερα εξάμηνα, 5.000 ευρώ, νέες Χειρουργικές Τεχνολογίες, τέσσερα εξάμηνα, 5.500 ευρώ, Στρατηγικές Διαχείρισης Περιβάλλοντος Καταστροφών, τρία εξάμηνα, 4.800 ευρώ, Γεωγραφικά Συστήματα Πληροφοριών, τέσσερα εξάμηνα, 5.000 ευρώ, Γεωπονικό Πανεπιστήμιο δύο έως τέσσερα εξάμηνα, 5.000 έως 9.000 ευρώ, Οργάνωση και Διοίκηση Επιχειρήσεων Τροφίμων και Γεωργίας, δύο έως τέσσερα εξάμηνα, 6.000 έως 6.500 ευρώ. Δύο μόνο απ’ όσα σας είπα είναι δύο εξάμηνα. Όλα τα άλλα είναι τρία έως τέσσερα εξάμηνα και αυτό είναι το κόστος. Το Πανεπιστήμιο Θεσσαλίας, τέσσερα εξάμηνα, 8.000 ευρώ. Για να μη μιλήσω για την Οδοντιατρική Σχολή του ΑΠΘ όπου τα μεταπτυχιακά έχουν διάρκεια έξι έως επτά εξαμήνων και με δίδακτρα 15.000 έως 27.000 ευρώ. Άρα έχουμε μια νέα κατάσταση. Αν διαβάσετε όλα αυτά που σας καταθέτω και σας παρακαλώ να τα διαβάσετε, λένε ότι η φοίτηση μπορεί να γίνει ψηφιακά.

Άρα όλη η φοίτηση μπορεί να γίνεται και εργασία και φοίτηση. Αλλά θα πρέπει αυτούς τους ανθρώπους που με τόσο κόπο ανεβάζουν το επίπεδο της Ελλάδος, να τους βοηθήσετε, κύριε Υπουργέ. Και αν όντως αυτά που είπατε τα εννοούσατε, θα βρείτε τρόπο, διότι, όπως βλέπετε, είναι εφικτό στις συνθήκες της Ευρωπαϊκής Ένωσης, να μπορούμε μέσα στις ρωγμές, να νομοθετήσουμε γι’ αυτό.

Επομένως, περιμένω τη θετική σας απάντηση.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας με άνεση, όπως και η κ. Φωτίου.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κυρία συνάδελφε, θα επαναλάβω πως ακούω με ενδιαφέρον αυτά που είπατε και ειδικά στη δευτερολογία σας. Όμως για να μην υπάρχουν και παρερμηνείες, ήμουν πάρα πολύ ξεκάθαρος σε αυτό που σας είπα και σας ζήτησα λίγη περισσότερη εξειδίκευση στο νομικό πλαίσιο, αλλά δεν την άκουσα την εξειδίκευση.

Όπως ανέφερα και στην πρωτολογία μου και έχοντας στο μυαλό μας ως βασική σταθερά τον Ευρωπαϊκό Κανονισμό, περιγράφεται με σαφήνεια το καθεστώς των φοιτητών και το κατά πόσο αυτοί έχουν τη δυνατότητα να εγγραφούν στα μητρώα των ανέργων. Και το επαναλαμβάνω, διότι άκουσα τις προτάσεις σας και κρατάω κάποια από αυτά που είπατε, αλλά πρέπει να έχουμε στη σταθερή βάση το ότι πρέπει να είναι διαθέσιμα για εργασία –ωραία- και σε αναζήτηση εργασίας, όπως προβλέπει ο κανονισμός.

Και σας το λέω αυτό, γιατί στο πέρασμα των χρόνων -το ξέρετε και εσείς, ήσασταν στο Υπουργείο- η ΔΥΠΑ έχει δημιουργήσει ένα πλαίσιο για συγκεκριμένες κατηγορίες φοιτητών, δηλαδή φοιτητές ΑΜΕΑ, φοιτητές Ανοικτού Πανεπιστημίου, τους μαθητές Σχολείων Δεύτερης Ευκαιρίας, μαθητές Νυχτερινών Σχολών.

Σας θυμίζω ότι και επί των ημερών σας -είναι αυτό που είπα και στην πρωτολογία- είχατε κάνει μια διευκρινιστική εγκύκλιο της Διεύθυνσης Συντονισμού και Ανάπτυξης Δικτύου Υπηρεσιών Απασχόλησης, είναι η 47275/2017, σύμφωνα με την οποία -προσέξτε τι είπατε- οι φοιτητές και οι σπουδαστές δεν θεωρούνται άνεργοι και δεν μπορούν να εγγραφούν στα μητρώα ανέργων του ΟΑΕΔ, δεδομένου ότι έχουν πρωταρχικά προσανατολιστεί στις σπουδές τους και όχι στην ένταξή τους στην αγορά εργασίας. Οπότε, σαφώς και το καταλαβαίνω ότι και εσείς ήσασταν απόλυτα προσανατολισμένοι στον κανονισμό, που προφανώς είμαστε και εμείς.

Αυτό που το Υπουργείο έχει τη δυνατότητα να κάνει -και όπως είπα και πριν το κάνετε και εσείς με την εγκύκλιο σας και με όσα ρητά αναφέρατε- είναι να εναρμονιστούμε με τον Ευρωπαϊκό Κανονισμό, από τον οποίο καταλαβαίνετε ότι δεν μπορούμε ούτε να εκφύγουμε, ούτε να τον αναιρέσουμε. Αυστηρώς σε αυτά το πλαίσιο, είμαστε στη διάθεσή σας για κάθε περαιτέρω συνεργασία, να ακούσουμε προτάσεις και με διάθεση συνεργασίας και γόνιμες σκέψεις και απόψεις να δούμε αν μπορεί να διαμορφωθεί κάτι. Χωρίς καμμία δέσμευση, το επαναλαμβάνω, διότι εγώ θέλω να είμαι ειλικρινής απέναντί σας, γιατί είναι πολύ εξειδικευμένο το ζήτημα. Είναι συγκεκριμένα και αυστηρά τα όρια του Ευρωπαϊκού Κανονισμού, από τα οποία φοβάμαι ότι δεν μπορούμε να εκφύγουμε και να τα αναιρέσουμε, όπως είπα και πριν διότι και εσείς ακριβώς το ίδιο κάνατε το 2017, όταν βγάλατε την εγκύκλιο σας. Θα δούμε την οποιαδήποτε πρόταση.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Πριν πάμε στην τελευταία για σήμερα επίκαιρη ερώτηση, να σας ανακοινώσω ότι δεν θα συζητηθούν κατόπιν συνεννόησης Υπουργού και Βουλευτή:

Η δεύτερη με αριθμό 1320/27-8-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Αναστασίου Νικολαΐδηπρος τον Υπουργό Παιδείας, Θρησκευμάτων και Αθλητισμού,με θέμα: «Έντονη αναστάτωση στην εκπαιδευτική κοινότητα της Δράμας από τις συγχωνεύσεις σχολικών τμημάτων σε δημοτικά σχολεία».

Η έκτη με αριθμό 1329/27-8-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελήπρος τον Υπουργό Παιδείας, Θρησκευμάτων και Αθλητισμού,με θέμα: «Να μην πραγματοποιηθούν οι συγχωνεύσεις τμημάτων και να καλυφθούν άμεσα όλα τα κενά σε εκπαιδευτικούς και βοηθητικό προσωπικό».

Η πρώτη με αριθμό 2769/23-1-2024 ερώτηση του κύκλου αναφορών - ερωτήσεων του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλουπρος τον Υπουργό Υγείας, με θέμα: «Παράνομες μετακινήσεις- τοποθετήσεις προϊσταμένων του Γενικού Νοσοκομείου Θεσσαλονίκης «Ιπποκράτειο» και πειθαρχικές διώξεις».

Η πρώτη με αριθμό 1327/27-8-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλουπρος την Υπουργό Κοινωνικής Συνοχής και Οικογένειας, με θέμα: «Άμεση ανάγκη επαναλειτουργίας των οικοτροφείων για τη φιλοξενία κωφών και βαρηκόων μαθητών πρωτοβάθμιας εκπαίδευσης, σπουδαστών ΟΑΕΔ, ΣΑΕΚ και φοιτητών πανεπιστημίων».

Η έβδομη με αριθμό 1330/27-8-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων,με θέμα: «Πανώλη στα πρόβατα. Αιτίες, τρόποι αντιμετώπισης και ενίσχυσης κτηνοτρόφων. Υπάρχει σχέδιο;».

Η τέταρτη με αριθμό 1328/27-8-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Περιβάλλοντος και Ενέργειας,με θέμα: «Άμεση ενεργοποίηση και συστράτευση των φορέων στη Θεσσαλία για να σταθεί όρθιος ο πρωτογενής τομέας απέναντι στην ανεξέλεγκτη εγκατάσταση Ανανεώσιμων Πηγών Ενέργειας (ΑΠΕ)».

Στην επόμενη και τελευταία για σήμερα, όπως προανέφερα, επίκαιρη ερώτηση θα απαντήσει ο Υφυπουργός Εσωτερικών κ. Βασίλειος - Πέτρος Σπανάκης και είναι η τρίτη με αριθμό 1324/27-8-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Εσωτερικών,με θέμα: «Να αντιμετωπιστούν άμεσα τα σοβαρά προβλήματα του Γυμνασίου - Λυκείου Πόμπιας Φαιστού Ηρακλείου Κρήτης».

Ορίστε, κύριε, Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, όπως ήδη είπε o κύριος Πρόεδρος η συζήτηση αφορά τα σοβαρά κτηριακά προβλήματα του Γυμνασίου - Λυκείου Πόμπιας Φαιστού Ηρακλείου Κρήτης, ενός από τα ιστορικά εμβληματικά σχολικά κτήρια της Κρήτης που λειτούργησε από τις αρχές του προηγούμενου αιώνα και στο οποίο σήμερα φοιτούν μαθητές από την ενδοχώρα του Δήμου Φαιστού.

Συγκεκριμένα, η επισκευή - αποκατάσταση του Γυμνασίου - Λυκείου Πόμπιας έχει εξελιχθεί σε «γιοφύρι της Άρτας», αφού για να ολοκληρωθούν οι σχετικές μελέτες χρειάστηκαν επτά ολόκληρα χρόνια. Ξεκίνησαν από το 2015 και το 2022 έγινε η επικαιροποίηση, η συμπλήρωσή τους δηλαδή. Ενώ για τα 4 εκατομμύρια ευρώ που είναι ο προϋπολογισμός για την πλήρη αναβάθμιση του σχολικού συγκροτήματος δεν υπάρχει δέσμευση, δεν υπάρχει έγκριση χρηματοδότησης, δεν υπάρχει χρονοδιάγραμμα.

Πρόκειται για ζήτημα προκλητικής αδιαφορίας της σημερινής και των προηγούμενων κυβερνήσεων, αλλά και των περιφερειακών και δημοτικών αρχών, που έχει ως συνέπεια την πλήρη εγκατάλειψη του κτηρίου και την ανεπίτρεπτη κατάσταση των κτηριακών υποδομών που δεν ανταποκρίνονται σε σύγχρονες και ασφαλείς συνθήκες διδασκαλίας.

Οι εξελίξεις αυτές για την αποκατάσταση του σχολείου της Πόμπιας προκαλούν τη δικαιολογημένη αγανάκτηση της τοπικής κοινωνίας και της εκπαιδευτικής κοινότητας, αφού κινούνται στην κατεύθυνση της αλληλομετάθεσης -το γνωστό πινγκ-πονγκ- ευθυνών μεταξύ κεντρικού και τοπικού κράτους και των ανέξοδων υποσχέσεων χωρίς αντίκρισμα, τουλάχιστον μέχρι σήμερα, όπως αυτές για την ένταξη του έργου στο ΕΣΠΑ 2021-2027.

Μάλιστα, οι απαντήσεις των Υπουργείων Παιδείας και Εσωτερικών σε σχετική ερώτηση του ΚΚΕ για το ίδιο θέμα στις 26 Σεπτεμβρίου του 2022, όχι μόνο δεν δίνουν λύση, αλλά επιβεβαιώνουν τις αρνητικές συνέπειες της μετακύλισης της ευθύνης της σχολικής στέγης στους δήμους, με σκοπό την περαιτέρω μείωση των κρατικών δαπανών.

Επιβεβαιώνεται, επίσης, για άλλη μια φορά ότι αυτά τα πολυδιαφημισμένα χρηματοδοτικά εργαλεία του ΕΣΠΑ, του Ταμείου Ανάκαμψης και ούτω καθεξής, και οι υποσχέσεις για ένταξη του σχολείου σε αυτά τα χρηματοδοτικά εργαλεία, παρά το ότι δημιουργούνται από τον πλούτο της ανθρώπινης εργασίας -δηλαδή ανήκουν στον λαό και πρέπει να χρηματοδοτούν τις ανάγκες των παιδιών της κοινωνίας- και τη φοροληστεία, δεν κατευθύνονται ακριβώς για να καλύψουν αυτές τις ανάγκες, αλλά για να καλύψουν τις ανάγκες των επιχειρηματικών σχεδιασμών.

Ακόμη και οι όποιες παρεμβάσεις γίνονται στα σχολεία, αφορούν κυρίως ενεργειακή αναβάθμιση κτηρίων. Ουσιαστικά, δηλαδή, τα προγράμματα αυτά αφορούν τόσο τη στήριξη της λεγόμενης πράσινης ανάπτυξης, δηλαδή τις πράσινες μπίζνες.

Με δεδομένο, λοιπόν, ότι η κατάσταση που έχει διαμορφωθεί πλέον στο κτήριο δεν σηκώνει ούτε αναβολές, ούτε μετάθεση ευθυνών, σας ρωτάμε, κύριε Υπουργέ: Ποια μέτρα θα πάρει η Κυβέρνηση ώστε να δοθεί έκτακτη κρατική χρηματοδότηση στο ύψος των πραγματικών αναγκών στον Δήμο Φαιστού, προκειμένου να αποκατασταθούν το σύνολο των επειγουσών αναγκών από τις ζημιές που έχουν προκληθεί στο σχολείο, οι οποίες είναι πάρα πολλές, καθώς και για να χρηματοδοτηθεί άμεσα η αναγκαία πλήρης αποκατάσταση του κτηρίου, όπως προβλέπεται από τη σχετική μελέτη, ώστε αυτό το ιστορικό κτήριο του Γυμνασίου - Λυκείου Πόμπιας να ανταποκρίνεται σε όλες τις σύγχρονες εκπαιδευτικές ανάγκες μαθητών και εκπαιδευτικών της τοπικής κοινωνίας;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

Ο λόγος σε εσάς για την απάντησή σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, δεν θα αμφισβητήσω σε καμμία των περιπτώσεων το ενδιαφέρον σας το προσωπικό για την ιδιαίτερη πατρίδα μας την Κρήτη και πολύ συγκεκριμένα για τα θέματα τα οποία αφορούν τη συγκεκριμένη περιοχή και μάλιστα ένα ιστορικό κτήριο, όπως είναι το κτήριο του Γυμνασίου - Λυκείου Πόμπιας του Δήμου Φαιστού Κρήτης.

Όμως θα μου επιτρέψετε να σταθώ λίγο στο σκεπτικό της ερωτήσεώς σας και να σας δώσω μία προς μία τις απαντήσεις, έτσι όπως αναπτύσσονται τα ερωτήματα και το σκεπτικό.

Πρώτα απ’ όλα καταλήγετε λέγοντας: «Ποια μέτρα θα πάρει η Κυβέρνηση;» και προσπαθείτε με τον τρόπο σας να υποβαθμίσετε και να υποτιμήσετε και να απαξιώσετε τη δουλειά της Κυβέρνησης όσον αφορά στην εκπαίδευση και στα σχολικά μας κτήρια. Και θα είμαι πολύ συγκεκριμένος κύριε συνάδελφε.

Και θέλω να σας πω ότι ως Υπουργείο Εσωτερικών για το Δήμο Φαιστού του Νομού Ηρακλείου Κρήτης έχουν δαπανηθεί πάνω από 12,5 εκατομμύρια ευρώ. Και ο πίνακας αυτός είναι στη διάθεσή σας. Πόσα χρήματα είναι από τους ΚΑΠ για την κάλυψη των λειτουργικών δαπανών των σχολείων μας; Σας λέω ενημερωτικά ότι είναι ένα 1.958.000. Για την κάλυψη δαπανών εκτέλεσης έργων και επενδυτικών δραστηριοτήτων σας λέω ότι είναι πάνω από 2,5 εκατομμύρια ευρώ. Για την κάλυψη δαπανών επισκευής και συντήρησης σχολικών κτηρίων σας λέω ότι είναι πάνω από 564 χιλιάδες ευρώ. Από τον «ΦΙΛΟΔΗΜΟ» έχουμε και για την πυροπροστασία των σχολικών μονάδων και γενικότερα έχουμε χρηματοδότηση όσον αφορά στο πρόγραμμα «ΦΙΛΟΔΗΜΟΣ». Από το «Αντώνης Τρίτσης» έχουμε πάνω από 7 εκατομμύρια και φυσικά από το Πρόγραμμα Δημοσίων Επενδύσεων έχουμε πάνω από 250 χιλιάδες ευρώ.

Άρα, λοιπόν, αν αθροίσουμε αυτά ξεπερνούν τα 12,5 εκατομμύρια ευρώ και θα είναι στη διάθεσή σας στα Πρακτικά, όπου θα καταθέσω τον σχετικό πίνακα. Άρα, λοιπόν, απαντώ στη μεγάλη εικόνα, στο τι κάνει η Κυβέρνηση για τα σχολικά κτήρια και για τον συγκεκριμένο δήμο που αναφέρεστε, για τον Δήμο Φαιστού και πολύ συγκεκριμένα για την περιοχή Πόμπια.

Δεύτερον, απαξιώνετε και αμφισβητείτε την ευρωπαϊκή χρηματοδότηση. Είναι μια ιδεολογική σας, κομματική σας, πολιτική σας άποψη. Εμείς, φυσικά και διαφωνούμε, διότι έχουν χρηματοδοτηθεί από ευρωπαϊκά κονδύλια μια σειρά έργων. Σας λέω, λοιπόν, ότι το έργο της αναβάθμισης του εκσυγχρονισμού του σχολικού κτηρίου που αναφέρεστε, θα γίνει. Καθυστέρησε, διότι δεν υπήρχαν οι μελέτες. Οι μελέτες ολοκληρώνονται. Είχα μία τηλεφωνική επικοινωνία και με τον δήμαρχο, που κάνει μια εξαιρετική δουλειά, και με τον περιφερειάρχη, που νομίζω ότι γνωρίζουμε όλοι πολύ καλά για το έργο και την προσφορά του Περιφερειάρχη Κρήτης, όπου ο κρητικός λαός τον έχει επιβραβεύσει πολλές φορές για τη δουλειά του. Και σας λέω, λοιπόν, ότι το έργο αυτό πολύ σύντομα η περιφέρεια θα το χρηματοδοτήσει και θα ενταχθεί στο νέο ΕΣΠΑ που πρόκειται η περιφέρεια να καταθέσει.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Τον λόγο έχει ο κ. Συντυχάκης για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Κοιτάξτε, κύριε Υπουργέ, πράγμα που φαίνεται, κολαούζο δεν θέλει. Το έργο, λοιπόν, της Κυβέρνησης έχει κριθεί και έχει κριθεί και στον τομέα της εκπαίδευσης, στην ανέγερση σχολικών κτηρίων, στις συντηρήσεις, στην παλαιότητά τους, στην αδιαφορία που επιδεικνύει η Κυβέρνηση και το Υπουργείο για την αποκατάσταση ζημιών στα σχολικά συγκροτήματα.

Θα σας πω, λοιπόν, ότι υπάρχει σχολείο που είναι σε κοντέινερ από τον σεισμό του 2012. Είναι το σχολείο της Γαλιάς, το οποίο έχω επισκεφθεί, το έχω δει. Είχαμε κάνει σχετικές κοινοβουλευτικές παρεμβάσεις. Αφήστε τα, λοιπόν, αυτά. Η πραγματικότητα σας διαψεύδει.

Και επειδή αναφέρετε διάφορα νούμερα, ποσά σε ευρώ κ.λπ., μπορείτε να μου κοστολογήσετε το ύψος των πραγματικών αναγκών που υπάρχουν σήμερα στα σχολεία για την ανέγερση σχολικών κτηρίων, για τις υποδομές τους, για τη συντήρηση των σχολικών συγκροτημάτων;

Πείτε μου, το έχετε κοστολογήσει και μας λέτε νούμερα; Είναι ψίχουλα, είναι ψίχουλα μπροστά στις πραγματικές ανάγκες που έχουν σήμερα τα σχολεία και γι’ αυτό άλλωστε οι γονείς και του σχολείου της Πόμπιας είναι αγανακτισμένοι και διαμαρτύρονται για την κακή κατάσταση των κτηριακών υποδομών.

Είναι απαράδεκτο μαθητές και εκπαιδευτικοί να κάνουν μάθημα σε επικίνδυνες, ανεπίτρεπτες συνθήκες, που ξεπερνούν τα όρια μιας απλής υποβάθμισης. Είναι αποκαλυπτικές οι όποιες φωτογραφίες έχουν δημοσιευθεί από γονείς στα τοπικά μέσα μαζικής ενημέρωσης, που μόνο ντροπή μπορούν να προκαλέσουν. Και έρχεστε εδώ και μέμφεστε εμάς, το ΚΚΕ, ότι τάχα μου υποβαθμίζουμε το έργο της Κυβέρνησης της Νέας Δημοκρατίας.

Μπορείτε να μας πείτε γιατί εδώ και χρόνια υπάρχουν προβλήματα διάβρωσης επιχρισμάτων, χρωματισμών, με υγρασία, με σπασμένα παράθυρα, με κουφώματα που αναγκάζουν μαθητές να παγώνουν, τη σκάλα στην είσοδο του σχολείου να χρειάζεται επισκευή, τα φθαρμένα μάρμαρα στα σκαλοπάτια με τον κίνδυνο ατυχημάτων στους μαθητές με την πιθανότητα να γλιστρήσουν ανά πάσα στιγμή, που είναι μόνο ορισμένα από τα προβλήματα που καταγγέλλουν γονείς και μαθητές του σχολείου; Κι όλα αυτά δεν καλύπτονται, για παράδειγμα, από τα 30.000 ευρώ που δεσμεύτηκε ο κύριος περιφερειάρχης προχθές ότι θα δώσει στο σχολείο για να γίνει μια συντήρηση, όχι για το σύνολο των ζημιών, όχι για το σύνολο των προβλημάτων που αντιμετωπίζει το σχολείο, αλλά για ένα μέρος από αυτά.

Και στο κάτω-κάτω, εσείς μιλάτε εκ μέρους του περιφερειάρχη; Είστε Υπουργός της Κυβέρνησης. Η ανάγκη να χρηματοδοτήσετε τον δήμο για πολύ περισσότερα χρήματα είναι δεδομένη. Θα πείτε κάτι γι’ αυτό; Θα αυξήσετε περαιτέρω τη χρηματοδότηση για να καλύψετε τις ανάγκες αυτού του σχολείου, αλλά και όλα τα υπόλοιπα σχολεία;

Και χαρακτηριστικό της επικινδυνότητας είναι και το γεγονός από τις βροχές, που πριν από τρία χρόνια κατέρρευσε τοιχίο στην αυλή του σχολείου, το οποίο, βέβαια, αποκαταστάθηκε αφού έπεσε. Είναι λύση αυτή; Σας ρωτάω εσάς. Είναι λύση αυτή οπότε καταρρέει κάτι να το διορθώνουμε εκ των υστέρων; Και αν συμβεί το μοιραίο;

Δεν γνωρίζετε ότι είναι σε έξαρση -λέτε ότι είστε από την Κρήτη, που δεν έχω κανέναν λόγο να μην το πιστέψω- δεν ξέρετε, λοιπόν, ότι στο νησί μας υπάρχουν σοβαρά προβλήματα, έντονη σεισμική δραστηριότητα και ανά πάσα στιγμή μπορεί να γίνει ένας σεισμός και να πέσει το σχολείο; Αυτό δεν σας ενδιαφέρει;

Πόσα καλοκαίρια έχουν περάσει που το σχολείο είναι κλειστό και δεν έχει πραγματοποιηθεί κανένα από τα απαιτούμενα έργα αποκατάστασης, με αποτέλεσμα η κάθε νέα έναρξη της σχολικής χρονιάς να επιδεινώνει ακόμα περισσότερο την κατάσταση; Δηλαδή, όσα γίνονται, γίνονται με τη μορφή μπαλωμάτων.

Η παραπάνω, λοιπόν, κατάσταση είναι το αποτέλεσμα υποχρηματοδότησης της παιδείας και της μεταφοράς αρμοδιοτήτων του κράτους στην τοπική διοίκηση για να βγάζει η εκάστοτε κυβέρνηση την ευθύνη από την καμπούρα της των ελάχιστων κονδυλίων για την ανέγερση και συντήρηση των σχολείων, καθώς, φυσικά, και η πολιτική συρρίκνωσης, συγχωνεύσεων και κλεισίματος πολλών σχολείων της ενδοχώρα, σε μια λογική κόστους οφέλους, που να ανταποκρίνεται στις δημοσιονομικές αντοχές της οικονομίας. Αυτή είναι η φιλοσοφία σας. Αυτή είναι η λογική σας.

Και κάπως έτσι, φυσικά, έρχεται και η υποβάθμιση και το κλείσιμο εν τέλει των σχολείων της ενδοχώρας, με το απαράδεκτο μέτρο μαθητές να μετακινούνται σε άλλα σχολεία από αυτά που ανήκουν. Και κάπως έτσι, φυσικά, αμφισβητείται το αυτονόητο δικαίωμα του παιδιού να φοιτά στο σχολείο του χωριού του, στη γειτονιά του, με ό,τι αυτό σημαίνει για τις μετακινήσεις και την ένταξη σε άλλο σχολικό περιβάλλον.

Άρα, λοιπόν, οι ευθύνες είναι διαχρονικές, είναι δικές σας, της Κυβέρνησης της Νέας Δημοκρατίας, όλων των προηγούμενων κυβερνήσεων, του περιφερειάρχη, ο οποίος κάνει τον καλό Σαμαρείτη και δίνει από εδώ και από εκεί χρήματα χωρίς να υπάρχει σχέδιο, χωρίς να βάζει προτεραιότητες και να ιεραρχεί, και φυσικά και του δήμου, όλων των δημοτικών αρχών και των δημάρχων που έχουν αποδεχτεί αυτό το αντιδραστικό θεσμικό πλαίσιο που διέπει την τοπική διοίκηση, που την έχει φορτώσει με ένα σωρό αρμοδιότητες, χωρίς τους κατάλληλους πόρους για να ανταποκριθεί.

Και ολοκληρώνω με αυτό, πάγια θέση του ΚΚΕ είναι ότι η σχολική στέγη, η χρηματοδότηση, η κατασκευή και η συντήρηση, η ενίσχυση και αντισεισμική προστασία των σχολικών μονάδων πρέπει να είναι στην αποκλειστική ευθύνη του κράτους. Εμείς δεν δαιμονοποιούμε τα όποια ευρωπαϊκά προγράμματα και την όποια ευρωπαϊκή χρηματοδότηση, είτε μέσω του ΕΣΠΑ είτε οποιωνδήποτε άλλων χρηματοδοτικών εργαλείων. Απλώς λέμε ότι αυτά τα εργαλεία είναι επισφαλή. Διότι μπορεί να λέτε εσείς ότι θα το χρηματοδοτήσει ο κ. Αρναουτάκης, ο περιφερειάρχης, από πού κι ως πού προκύπτει ότι θα ενταχθεί κιόλας, ότι θα γίνει και έγκριση για την ένταξή του στο ΕΣΠΑ 2021-2027; Γι’ αυτό λέμε ότι ο πιο ασφαλής δρόμος είναι το ίδιο το κράτος να βάλει το χέρι στην τσέπη και να δώσει από τη στυγνή φορολογία του λαού, για να φτιάξει αυτό το σχολείο και όλες οι σχολικές μονάδες της χώρας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, και με την τοποθέτησή σας να κλείσουμε και τη συνεδρίαση.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ πολύ, κύριε Πρόεδρε.

Κύριε συνάδελφε, επειδή θέλω να απαντάω και οι απαντήσεις μου να είναι ξεκάθαρες, διότι ό,τι λέμε γράφεται και μένει, το τι έχει δώσει η Κυβέρνηση Μητσοτάκη για τον Δήμο Φαιστού και για τα σχολεία μας το καταθέτω στα Πρακτικά της Βουλής και μπορούν όλοι να δουν τις λεπτομέρειες ανά έτος και από πού έχουμε τη χρηματοδότηση.

(Στο σημείο αυτό ο Υφυπουργός Εσωτερικών κ. Βασίλειος - Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, οι εργασίες ήδη έχουν ξεκινήσει. Καταθέτω στα Πρακτικά φωτογραφία με τα συνεργεία που κάνουν τις εργασίες συντήρησης.

(Στο σημείο αυτό ο Υφυπουργός Εσωτερικών κ. Βασίλειος - Πέτρος Σπανάκης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον, καταλαβαίνω, κύριε συνάδελφε, ότι, όταν ο Πρωθυπουργός βγαίνει ξεκάθαρα και δεσμεύεται στον ελληνικό λαό για ένα πρόγραμμα για τα σχολικά μας κτήρια, για τα σχολειά μας των επόμενων ετών, προσπαθείτε να σκεπάσετε με μια κινδυνολογία -θα έλεγα- τις δεσμεύσεις μας αυτές. Όμως, θέλω να ξέρετε ότι εμείς αυτά τα οποία έχουμε δεσμευτεί στον ελληνικό λαό θα τα υλοποιήσουμε: και την αναβάθμιση των σχολείων μας και τη χρηματοδότηση και το να γίνουν και ενεργειακά κτήρια. Διότι εμείς πιστεύουμε στην πράσινη ανάπτυξη. Αν εσείς ως ΚΚΕ διαφωνείτε με την πράσινη ανάπτυξη είναι κάτι άλλο. Εμείς πιστεύουμε στην πράσινη ανάπτυξη και προς τα εκεί θα βαδίσουμε.

Και τέταρτον και σημαντικό, εμείς σεβόμαστε τον θεσμικό, διαχρονικό και ουσιαστικό ρόλο της τοπικής αυτοδιοίκησης και του Α΄ και του Β΄ βαθμού. Ήρθατε στην Αίθουσα αυτή, κύριε συνάδελφε, να αμφισβητήσετε και τον ρόλο όλων των δημοτικών αρχών του Δήμου Φαιστού και τη διαχρονική προσφορά προσωπικά του περιφερειάρχη και περιφερειακού συμβουλίου. Διότι τις αποφάσεις δεν τις λαμβάνει ο περιφερειάρχης μόνος του, υπάρχει και ένα περιφερειακό συμβούλιο.

Και σας λέω -και κλείνω εδώ- ότι θα προχωρήσει αυτό το ιστορικό σχολείο σε αυτήν την όμορφη μεριά της Κρήτης μας, θα αναβαθμιστεί. Είναι θέμα χρόνου η ένταξη του. Οι μελέτες ολοκληρώνονται. Και από εκεί και πέρα, νομίζω ότι η κινδυνολογία περισσεύει στον ουσιαστικό πολιτικό διάλογο για την αναβάθμιση της εκπαίδευσης.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν ολοκληρώνονται. Δεν είστε καλά πληροφορημένος. Λεφτά να δώσετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κλείνω, λοιπόν. Δεν χρειάζονται φωνές.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν χρειάζονται φωνές. Μη συγχύζεστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Το σχολείο καταρρέει και λέτε αυτά;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Άρα, λοιπόν, στην ερώτηση ποια μέτρα θα πάρει η Κυβέρνηση, σας λέω ότι η Κυβέρνηση ήδη έχει χρηματοδοτήσει με πάνω από 12,5 εκατομμύρια τον Δήμο Φαιστού. Θα συνεχίσει να χρηματοδοτεί κάθε δήμο της χώρας, διότι σεβόμαστε τον θεσμό της τοπικής αυτοδιοίκησης. Και θα προχωρήσουμε και με τις δηλώσεις του Πρωθυπουργού των περασμένων ημερών σε αναβάθμιση των σχολικών κτηρίων, διότι έχουμε ένα ολοκληρωμένο σχέδιο για την επόμενη ημέρα της χώρας.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.29΄ λύεται η συνεδρίαση για αύριο, ημέρα Τρίτη 3 Σεπτεμβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**